ҲЕЧ КИМ УНДАЙ БЎЛОЛМАС, ЧУНКИ, У ОНА!\nОна – бу мўътабар инсон. У ҳақида қанчалар гапирсакда озлик қилади. Буюк зотни кўкларга кўтариб шеър битмаган шоир, қўшиқ айтмаган санъаткор, асар ёзмаган ёзувчи бўлмаса керак. Зеро, юртимизда оналаримизга бўлган ҳурмат ва эҳтиром қанчалик юқори эканлигини кўриб, қалбимиз қувончга тўлади. Бугунги кунда қайси бир соҳага назар ташламайлик, унда хотин-қизларимизнинг алоҳида ўрни борлигини кўрамиз.\nҲар йили 9 май – Хотира ва қадрлаш куни арафасида ватанимиз равнақи йўлида меҳнат қилиб, мангу барҳаёт бўлган инсонлар ёдга олиниб, жамият тараққиёти учун фаолият юритаётганлар хизмати қадрланади. Шу ўринда ушбу сана муносабати билан соғлиқни сақлаш тизимида ўзининг кўп йиллик меҳнат тажрибаси билан халқимиз саломатлиги йўлида самарали меҳнат қилган камтарин инсон Насибахон Акрамованинг ҳаёти ва фаолиятини ёдга олишни лозим топдик.\n2002-2003 йилда таҳририятимизга Насибахон Акрамованинг кириб келганлари ҳамон эсимда. Уларнинг қалбларидаги илиқлик ва юзларидаги табассум жамиятда ишчан, оилада эса вафоли ёр ва меҳрибон она эканлигини акс эттирарди. Биз Насибахон Акрамова билан 17 йил давомида ҳамкорликда фаолият олиб бордик. Ўз касбининг моҳир устаси бўлган Насибахон опа ниҳоятда жонкуяр, меҳнаткаш, ғамхўр ва талабчан мутахассис эдилар. Айниқса, аҳоли орасида профилактика ишларига катта эътибор қаратиб, соғлом турмуш тарзини тарғиб қилишда фаол фаол иштирок этишдан эринмасдилар. Республикамизнинг тиббиёт муассасаларида бўлганимизда Насибахон опа шаънига айтилган илиқ фикрларни эшитиб, мамнун бўлар эдик. Мен журналист сифатида айтмоқчиманки, инсон дунёга келар экан, унда одамийликнинг эзгу фазилатлари мужассам бўлиши керак. Ана шундай олийжаноб ҳислатларни Насибахон Акрамовада кўрдим. Насибахон опанинг умр йўлдошлари Ёри Жўраевнинг уларни шундай хотирлайди:\n– Насибахон 1942 йилда Фарғона вилоятида таваллуд топган. 1959 йилда Тошкент Давлат педиатрия институтини имтиёзли диплом билан тугатган. Биз Насибахон билан 1966 йилда турмуш қурдик. Рафиқам 1966 йилда Бухоро вилояти Жондор туман марказий касалхонасида педиатр, 1967-1999 йилларда марказий касалхонанинг туғруқ мажмуасида чақалоқлар бўлими мудири, 2000-2001 йилларда Жондор туман саломатлик маркази бош шифокори вазифаларида фаолият юритганлар. 2001-2017 йилларда ҳозирги Республика жамият саломатлиги ва соғлиқни сақлашни ташкил этиш илмий-тадқиқот институтида ташкилий-услубий бўлим мудири, кейинчалик эса соғлом турмуш тарзи бўлимининг мудири, шу билан бирга, жамоада касаба уюшма раиси ва маънавий-маърифий ишлар бўйича масъул бўлиб ишладилар. Насибахон Акрамова 2015 йилда муборак Ҳаж сафарини адо этиб қайтдилар. Турмуш ўртоғим оқила, меҳрибон, соф виждонли, масъулиятли, дунёқараши кенг, санъатсевар, оилапарвар ва болажон аёл эдилар. Ўзларининг ярим асрдан ошиқ фаолияти давомида эл саломатлиги йўлида меҳнат қилиб, касбдошларига ибрат, шогирдларига эса устоз бўлдилар. Насибахон Акрамова билан тўрт нафар фарзандни вояга етказдик. Ўғилларимиз Диёр ва Дилшод айни кунда Бухоро вилоятида фаолият олиб боришмоқда. Қизларимиздан Фотима оиласи билан ҳозирги кунда Англиянинг Манчестр шаҳрида истиқомат қилиб, шаҳар департаментида ҳисобчи вазифасида ишлаб келмоқда. Филология фанлари номзоди. Зуҳра эса Тошкент Давлат педиатрия институтини тугатган. Айни пайтда мазкур ўқув юртининг 2-госпитал педиатрия кафедраси доценти лавозимида ишлайди. 2004 йилда тиббиёт фанлари номзоди, шу кунларда эса докторлик диссертациясини ҳимоя қилмоқда. 11 нафар набирамиз ва уч нафар эварамиз бор. Улар ҳам ота-оналари каби илм-фан йўлидан кетмоқда. Насибахон Акрамова билан 51 йил давомида бахтли ҳаёт кечирдик. Ана шундай маданиятли рафиқам билан фахрланаман. У кишининг хотиралари мен ва фарзандларим қалбида мангу яшайди.\nНасибахон Акрамова билан жамоадош бўлган шогирдлари Азиза Ширинова ва Сайёра Муллаева устозлари хотирасига қуйидаги "Иродали, матонатли, тенги йўқ аёл" номли мувашшаҳни бағишлайдилар:\nНақадар олийжаноб оқила аёл,\nАжойиб хислатли, жафокаш аёл,\nСиз барчанинг кўнглини хушнуд этгансиз,\nИродали, матонатли тенги йўқ аёл.\nБиз шогирдлар сиздан ибрат оламиз,\nАзиз ўгитларингизга содиқ қоламиз,\nАсраймиз қалбимизда Ҳожи онамиз,\nКамтар инсон эдингиз, сиздай бўламиз.\nРанго-ранг гулларни севар эдингиз,\nАгар хиром этсангиз, дунё маҳлиё.\nМунча ҳам нозиктаъб, гўзал эдингиз,\nОрасталик ҳам сизда, ҳам ибо-ҳаё,\nВиждонли, иймонли, кўнгли Оллоҳда,\nНеча йиллар ўтса-да, номингиз ўчмас,\nАбадий ҳаётсиз, ҳеч ким унутмас.\nҲа, ҳаётда ўзидан яхши ном қолдирган инсонлар ҳеч қачон унут бўлмайдилар. Насибахон Акрамова хотираси қалбларимизда абадийдир.\n№ 18, 04.05.2018 « орқага


Хамма янгиликлар / 11.05.2020\n18:01 27 Январ 2021\nЎз-ўзини изоляция қилиш тартиби 65 ёшдан катта бўлган ва сурункали касалликларга эга одамлар учун сақланиб қолинади.\nКолумнист Иван Данилов "Россия фитнаси" бўйича тергов остида нима тургани ҳақида ўз фикрларини билдирди.\nХорижда бўлиб турган 800дан ортиқ ўзбекистонлик ватанга қайтарилди\nЎзбекистон фуқароларини ватанга қайтариш учун чартер рейслар ташкил қилинган. Бугун, 11 май куни Франкфурт шаҳридан чартер рейс орқали яна 168 нафар ўзбекистонлик келиши кутилмоқда.\nЎзбекистон ва МОда коронавируснинг иккинчи тўлқинидан қўрқиш керакми - вирусолог\nРоссия Федерацияси Соғлиқни сақлаш вазирлигининг Н.Ф. Гамалей номидаги Миллий эпидемиология ва микробиология илмий маркази бўлим мудири, профессор Александр Бутенко эпидемияни бўрон билан солиштириб, асосий тўлқиндан кейин албатта сукунат бўлишини таъкидлади.\nБир сутка давомида Ўзбекистонда коронавирусга чалинганлар сони 35 тага кўпайган бўлса, 101 киши соғайди. Даволаниш кўрсаткичи 80 фоизга етди.\nСеренко: Ғанини Абдулла устидан қозонилган сиёсий ғалаба билан табрикласа бўлади\nСиёсатшунос, Россия замонавий Афғонистонни ўрганиш маркази етакчи мутаҳассиси Андрей Соренко, нега айнан энди, президентлик сайловларидан ярим йил ўтгач, Абдулла Абдулла Ашраф Ғани билан келишишга қарор қилганини тушунтириб берди.\nЎзбекистонда бензинга талаб 70 фоизга пасайди\n"Ўзбекнефтегаз" раҳбари пандемия даврида дизел ёқилғисига талаб ошганини таъкидлади. Бунга сабаб - республика қишлоқ хўжалиги фаолияти ҳажмини сезиларли даражада оширганлиги.


Тошкентда яна ЎХҲ варақалари « Ўзбекистон Халқ Ҳаракати\nТошкентда яна ЎХҲ варақалари\nГулистон ва Қизил Шарқ мавзеларининг ўртасидаги автобус остановкасига келсак, унинг ҳамма ерига ҳатто ёнидаги столбага ҳам ЎХҲнинг ўтган ҳафтада эълон қилган янги варақаларини ёпиштириб кетишган экан.\n14 January 2013 - 20:51\nБугун, 13 январ куни, Алгоритмдаги Гулистон мавзесига бир танишимизникига боргандим. Оғайнилар билан кечқурун Гулистон ва Қизил Шарқ мавзеларининг ўртасидаги автобус остановкасига келсак, унинг ҳамма ерига ҳатто ёнидаги столбага ҳам ЎХҲнинг ўтган ҳафтада эълон қилган янги варақаларини ёпиштириб кетишган экан. Мен соткамга расмга олиб олдим шулардан биттасини. Қоронғу эди, шуга варақадаги шеър унчалик кўринмаган. Шу расмни сизларга юборишга қарор қилдим.\nОдам ўз ишининг самарасини кўрса яна-да ғайрати ошади. Шунинг учун Сизларнинг яқинда эълон қилган “Зулмга қарши етти кун” тадбирингиз самара бераётгани ҳақида хушхабар етказиш ниятида шундай қиляпман.\nЎзбекистонда мард одамлар бор экан, сизларнинг таклифингизга лаббай деб жавоб бериб, одамлар гавжум ерларга ёпиштириб кетишибди.\n(Сайтга келган хатлардан)


Танловда қатнашиб, 5000 долларгача соврин ютиб...\n03.06.2018 11:21 0 1838\nЖанубий Кореядаги нуфузли «Nexon» компьютер музейи халқаро «Open Call 2018» танловини эълон қилди, унда ўзбекистонлик дастурчилар ҳам қатнашишлари мумкин, деб ёзади «Spot» нашри.\nҚизиқувчилар ушбу мусобақада виртуал (VR), қўшимча (AR) ҳамда аралаш (MR) реаллик соҳаларидаги лойиҳалари билан иштирок этишлари мумкин.\nТанловга топшириладиган лойиҳаларнинг мавзуси, жанри, ишланма жиҳозлари, платформалари, қурилмалари (HTC Vive, Oculus Rift ва ҳоказо) чекланмаган. VR/AR/MR соҳаларининг барча йўналишлари бўйича лойиҳалар қабул қилинади, жумладан – видео ва ўйинлар ҳам.\n«Open Call 2018» халқаро танловининг тўрт нафар ғолиби 1 миллиондан 5 миллион Корея вонигача миқдордаги (тахминан 1000 дан 5000 АҚШ долларигача) мукофот соҳибига айланишади.\nАризалар 2018 йилнинг 1 июлидан то 31 августига қадар қабул қилинади, дейилади хабарда.\nNexon Open Call 2018


Фан олимпиадаси адолатли ўтяптими? - zarnews.uz\nФан олимпиадаси адолатли ўтяптими?\nФан олимпиадасининг Самарқанд шаҳар босқичи 51-ихтисослаштирилган давлат умумтаълим мактабида бўлиб ўтмоқда. Ўқувчилардан имтиҳон олинадиган залга кузатув камераси ўрнатилган. Бинонинг кириш залига эса монитор қўйилган. Имтиҳон жараёнини ўқувчининг ота-онаси, ўқитувчиси бевосита кузатиб бормоқда.\nОлимпиадани адолатли ўтказиш мақсадида имтиҳон олинаётган аудиторияга “Баркамол авлод” тўгараги раҳбарлари ва бошланғич синф ўқитувчиларидан иборат назоратчилар қўйилган. Ҳар бир фан учун 6 тадан ҳакамлар ҳайъати танлаб олинган.\n- Ҳар бир фан бўйича билими кучли ўқитувчини тест синовлари асосида ҳакамликка танлаб олдик, - деди Самарқанд шаҳар халқ таълими бўлими бошлиғи ўринбосари Анвар Нурмуратов. – Ҳакамлар ҳайъати алоҳида хонада махсус шифрланган ёзма ишларни текширади. Улар баҳолаётган ёзма иш кимники эканини билмайди.\nБугун 10-синфлар учун фан олимпиасининг 2-босқичи бўлиб ўтмоқда. Ўқувчилар кеча ёзма ва амалий имтиҳон топширган бўлса, бугун тест синовларидан ўтмоқда. Кечаги имтиҳон баллари махсус доскага осиб қўйилди.\n- Кеча ёзма имтиҳондан 32 балл (энг юқори 50 балл), оғзакидан 9 балл (энг юқори 10 балл) тўпладим, - деди 43-мактабнинг 10-синф ўқувчиси Нилуфар Ёқубова. – Ҳозирча баллар ҳисобида 3-ўринда турибман. Имтиҳонлар ҳаққоний, шаффоф ўтмоқда. Аудиторияда ҳеч кимга ёрдам берилгани йўқ.\n- Мен олимпиадада тарих фанидан қатнашяпман, - деди 37-ИДУМнинг 10-синф ўқувчиси Лазиз Юлдашев. – Кеча ёзма ишдан 39 балл олдим. Бугун тест саволлари берилди, ярмидан кўпига жавоб топдим.\nФан олимпиадасининг яна бир эътиборли жиҳати, баҳосидан норози бўлган ўқувчи учун алоҳида апелляция ҳайъати жорий этилган. Апелляция ҳайъати ўқувчидан қайта имтиҳон олади.\nВилоят халқ таълими бошқармаси шу кеча-кундузда жойларда бўлиб ўтаётган фан олимпиадаларини қаттиқ назоратга олган. Мақсад - билимли ўқувчиларни топиш, қўллаб-қувватлаш, рағбатлантириш ва таълим сифатини оширишдан иборат.\nТеглар: фан олимпиадаси\n50 минг доллар миқдоридаги Ал-Хоразмий халқаро мукофоти таъсис этилади\nСамарқандлик ўқувчилар Италияда ўтказиладиган HIPPO халқаро инглиз тили фан олимпиадасида қатнашиши мумкин. Агар...\n1192 нафар ўқувчи фан олимпиадасининг вилоят босқичида қатнашади\nФан олимпиадаси ўтказилаётган ҳудудларга кузатув камералари ўрнатилди\nБугун фан олимпиадасининг 2-босқич синовларига старт берилди\nСамарқандлик ўқувчилар халқаро олимпиадада иштирок этиш ҳуқуқи учун баҳслашмоқда\nСамарқандда яна 41 кишида коронавирус аниқланди\nСамара ва Оренбургдан фуқароларни поездлар орқали қайтариш бошланди\n«Навбаҳор» футболчиси «Динамо»га ўтди\nФавқулотда ёғингарчилик Сеулда сув тошқинларини юзага келтирди\nкоронавирус Россия чартер рейс Ҳиндистон пенсия Булунғур Қўшработ Германия Тожикистон фирибгарлик АҚШ Uzbekistan Airways


Ravonнинг Россия бозоридаги нархлари эълон қилинди\n28 январ 2021, Тошкент вақти: 18:56\n«За рулем» автожурнали Ўзбекистонда ишлаб чиқариладиган Ravon R2 автомобили нархларини эълон қилди.\nАйтилишича, Ravon R2 - Elegant модели нархи 469 минг рублдан (тақрибан 6,5 минг АҚШ доллари) бошланади.\nМазкур моделда олдинги версияларга қўшимча равишда хавфсизлик ёстиқчлари, олти карнайли аудиотизим, эшикларга электр ойна кўтаргичлар ўрнатилган, олдинги ўриндиқлар иситилади.\nSpark'нинг Optimum AT версияси нархи 439 минг рублдан (6 минг доллар атрофида) бошланади. Модель тўртта хавфсизлик ёстиқчаси, эшикларни тамбалаш тугмалари, пассив сигнализация, борт компьютери, кондиционер ва бошқа мосламалар билан таъминланган.\nАвтомобилнинг 1,25 литрли, 4 цилиндрли, 85,5 от кучига эга моторли (минимал комплектация) Comfort AT модели нархи эса, 369 минг рублдан (тақрибан 5 минг доллар) бошланади.


"Ҳумо" аренада ўтказилувчи Тошкент Гран-присига икки ҳафта қолди / Olamsport.com\n06 сен 15:49\n"Ҳумо" аренада ўтказилувчи Тошкент Гран-присига икки ҳафта қолди\nТеглар : Гран ПриДзюдоТошкент\nХабарингиз бор, 20-22 сентябрь кунлари пойтахтимиз дзюдо бўйича навбатдаги Гран-прига мезбонлик қилади.\nБугун ушбу нуфузли мусобақа стартига роппа-роса икки ҳафта қолди. Тошкент Гран-присининг Токиодаги Жаҳон чемпионатидан сўнг ўтказилаётгани сабаб унга бўлган қизиқиш жуда ҳам юқори. Токио-2020 Олимпиадасига қимматли рейтинг очколарини тақдим этиши билан аҳамиятли бўлган мазкур мусобақани ўтказиш учун жуда катта тайёргарлик кўрилмоқда.\n2013 йилдан бери ўтказилаётган Тошкент Гран-приси ўз тарихида илк бор кўп тармоқли "Ҳумо" аренасида ўтказилади. Шу ҳафтада Халқаро дзюдо федерацияси (IJF) мутасаддилари яна бир бор "Ҳумо" аренада бўлиб, у ердаги шароитлар, мажмуанинг техник ҳолати билан яқиндан танишишди.\nМаълумот учун, Тошкент Гран-приси ғолиблари Токио-2020 Олимпиадаси учун қимматли бўлган 700 рейтинг очкосини қўлга киритишади.\nГран-При. Дзюдочиларимиз бронза медали учун жанг қилишади 0\nГран-При. Икки нафар дзюдочимиз ярим финалида! 0\nБекмурод Олтибоев қозоғистонлик рақибини иппон эвазига мағлуб этиб, чорак финалга йўл олди 0


Муваффақиятли кишилар риоя қиладиган 4 қоида » Ўзбекистон янгиликлари – Zamin.uz\n10 апрель 2017, 10:41\nКўпчилигимизнинг танишларимиз ичида дунёдаги ҳамма нарсага — кун бўйи ишлаш, муваффақиятли равишда блог юритиш, саёҳат қилиш, спорт залига бориш ва ҳатто мазали таом тайёрлашга ҳам вақт топадиганлар учрайди. Ҳаммасига улгуришни хоҳлайсизми? Муваффақиятли одамлардан ўрганинг.\nНима билан шуғуллансангиз ҳам, ишни охиригача етказинг. Актёрлар, жамоатчилар ва тадбиркорлар учун тренинг олиб борувчи Жош Пейс ҳар гал бошқа ишларга чалғиб кетганингизда айнан «Мен шу ердаман!» деб бақиришни маслаҳат беради.\nКўпвазифалиликнинг олдини олинг\nЭлектрон манзил, Instagram, Facebook — булар сиз лойиҳани тугатишга уринар экансиз, компьютерингизда очиқ турган вкладкаларнинг бир нечтаси холос.\nКўпвазифалилик анчадан бери оддий ҳолга айланиб қолган, лекин одам мияси бир вақтнинг ўзида бир нечта жараёнларни олиб боришга қодир эмас. Кўпвазифалилик режимида ишлашда сиз диққатингизни бир жойга тўплай олмайсиз ва хатога йўл қўясиз, демак бу ишга кўпроқ вақтингиз кетади.\nҲамкасбларингиз билан танаффус қилишни унутинг\nТасаввур қилинг: сиз лойиҳа устида ишлаяпсиз, ҳамкасбингиз келиб сиздан ўзининг тақдимоти учун маслаҳат сўрайди. Сиз рози бўласиз ва унга бир-иккита маслаҳат берасиз.\nБунга бор-йўғи 1—2 дақиқа вақтингиз кетган бўлса ҳам, аслини олганда яна фикрингизни жамлаб ишга киришиб кетгунингизча сизга ўрта ҳисобда 20 дақиқа вақт керак бўлади.\nСалбий ҳиссиётлардан қутулинг\nМуваффақиятли кишилар ўзларининг ҳиссиётларини назорат қилади: тангликни йўқотишда тренировка ёки йога машқлари ҳар доим ёрдам беради. Ўзингизга мос келадиган режа тузинг — бажарганингиздан кейин ўзингизни енгил ва эркин ҳис қиладиган машғулот ўйлаб топинг.\nЯнгиликлар » Ҳаёт тарзи » Муваффақиятли кишилар риоя қиладиган 4 қоида


Сийрат илмининг илк уламолари — KUKALDOSH.UZ\n16.02.2018 / - Ислом тарихи\nСийрат илмининг илк уламолари\nСийрат китоблари илк ўлароқ тобеъинлар даврида ёзила бошланган. Дастлаб, бир гурух тобеъинлар сийратга алоҳида аҳамият қаратганлар. Тобеъинлардан бўлган олимлар мажлисларида Расулуллоҳ соллаллоҳу алайҳи васалламнинг ҳаётларидаги воқеалардан саҳобалардан эшитганларини айтиб берар эдилар. Масалан баъзи ғазотлар, унда кимлар қатнашгани, қатнашганлар сони ва ғазотлардаги ибратли воеаларни энг нозик жиҳатларигача шогирдларига айтиб берар эдилар. Ушбу воқеаларни кимдан эшитганларини, эшитган устозлари кимдан эшитганини айтиб берар эдилар. Шу тариқа санад илми юзага келабошлади. Тобеъинлар сийрат илмининг аҳамияти нақадар муҳим бўлганлиги учун ҳам уни кейинги авлодга ишончли услубда етказиш мақсадида уни ёзишга қарор қилдилар. Сийратни жамлашнинг мақсадларидан бири Қуръони карим тафсирини яхши тушуниш эди. Чунки Қуръони карим оятлари Пайғамбаримиз соллаллоҳу алайҳи васалламнинг ҳаётларининг маълум бир қисмида қайсидир воқеа муносабати билан босқичма босқич нозил бўлган эди. Сийрат бўйича биринчилардан бўлиб қуйидаги тобеъин уламолари бошқалардан ёрқин ажралиб турганлар.\n1. Абон ибн Усмон. Халифа Усмон розияллоҳу анҳунинг ўғиллари. Ҳижрий 20 йилда туғилганлар. Ҳижрий 75 йилда халифа Абдулмалик ибн Марвон Мадинага у зотни волий қилиб таъйинлаганлар. Ҳижрий 83 йилгача Мадина волийси бўлганлар. Вафот этган саналари ҳақида ихтилоф бор. Имом ал Бухорий Валид халифалиги даврида (86-96 ҳижрий йиллар) вафот этганларини келтирганлар. Баъзи тарихчилар 105 ҳижрий йилда вафот этганларини келтиришади. Абон раҳматуллоҳи алайҳи Мадина фақиҳларидан бўлиб оталарининг фатволарини ёддан билганлар. Абу Заннод, Зуҳрий ибн Абдурраҳмон у кишидан ҳадис ўрганишган. Муғийра ибн Абдурраҳмон ҳам у зотдан сийратни ўрганганлар. Ибн Саъд бу ҳақида шундай деганлар: “Ишончли ровийлардан бўлиб, кам ҳадис ривоят қилганлар. Лекин Расулуллоҳ соллаллоҳу алайҳи васалламнинг мағозийларини кўп ривоят қилганлар. Мағозийни Абон ибн Усмондан ўрганганлар. Уни ўрганишни бизга буюрар эдилар”.\n2. Урва ибн Зубайр\nУрва ибн Зубайрнинг боболари Аввом Хадича розияллоҳу анҳонинг акалари бўлган. Оталари Зубайр розияллоҳу анҳу илк исломни қабул қилиб, жаннат башорати берилган саҳобалардан бўлган. Акалари Абдуллоҳ розияллоҳу анҳу Мадинада биринчи туғилган, олим ва жасур саҳобалардан бўлганлар. Ҳижрий 64-73 йилларда ўз давлатларини тузиб, зулмга қарши турган энг иродали саҳобалардан бири бўлганлар. Ибн Халиккон ривоят қилишича, Мадинадаги Масжидун набавийда Муъовия розияллоҳу анҳу халифалиги даврида Абдулмалик ибн Марвон, Абдуллоҳ ибн Зубайр ва укишининг икки укалари Мусъаб ва Урвалар дўстона йиғилишади. Улар: “Келинг бир орзу қиламиз”, дейишди. Абдуллоҳ ибн Зубайр розияллоҳу анҳу: “Менинг орзуим икки ҳарамга эгалик қилиш”, деб айтдилар. Мусъаб раҳматуллоҳи алайҳ: “Менинг орзуим Куфа ва Басра шаҳарларига эгалик қилиш ва Қурайшнинг икки хоними Сукайна бинт Ҳусайн ва Оиша бинт Талҳани жамлаш”, дедилар. Абдулмалик ибн Марвон бўлса: “Менинг орзуим бутун ер юзига ҳукмронлик қилиш, Муъовия розияллоҳу анҳудан кейин халифа бўлиш”, дейди. Урва бўлса: “Менга сизлар айтган нарсадан биронтаси керак эмас! Менинг орзуим дунёда зоҳид бўлиб, охиратда жаннатни қозониш, улардан илм ривоят қилинадиган кишилардан бўлиш”, дейдилар. Вақт ўтиб уларнинг ҳар бири ўзи орзу қилган нарсаларига эришишади. Шунинг учун ҳам Абдулмалик: “Кимда ким жаннат аҳлидан бўлган кишини кўришни ҳоҳласа, Урва ибн Зубайрга қарасин” , дер эди.


Бош саҳифа / IT / Уяли операторлар қўшимча имтиёзлар олишлари мумки...\nУяли операторлар қўшимча имтиёзлар олишлари мумкин\nКеласи йили уяли алоқа операторларига алоқани ривожлантиришлари учун қўшимча имтиёзлар берилиши мумкин, - деб айтди Uzbekistan Today муҳбирига Ўзбекистон Республикаси Ахборот технологиялари ва коммуникацияларини ривожлантириш вазирлиги вакили.\nУнинг айтишича, экспертлар гуруҳи аниқ таклиф ишлаб чиқмоқда, бу таклиф яқин вақт ичида ҳукуматга кўриб чиқиш учун топширилади. Вазирликда янги имтиёзлар операторлар мамлакатнинг барча ҳудудларида алоқани ривожлантириш ва сифатини оширишларига рағбат беради деб ҳисобламоқдалар.\n«Иқтисодий нуқтаи назардан операторлар тезкор жиҳоз-ускуналарни аҳоли пунктларига ўрнатишдан манфаатдор эмаслар, чунки бунда компаниялар сарфлайдиган ҳаражатлар олинадиган даромаддан ошиб кетади. Йирик шаҳарларда бундай муаммо йўқ, чунки аҳоли кўп ва эҳтиёж юқори, деб айтди агентлик суҳбатдоши.\n«Бироқ, бу олис чекка ҳудудларда яшайдиган одамлар сифатли алоқа ва тезкор интернетдан фойдаланишлари керак эмас, деган маънони билдирмайди. Шу нуқтаи назардан, биз турли мамлакатлар тажрибасини кўриб чиқдик ва мамлакатнинг чекка ҳудудларида фаолроқ иш олиб боришлари учун операторларга қўшимча имтиёзлар керак, деган хулосага келдик», –қўшиб қўйди у.\nБугун Ўзбекистон уяли алоқа бозорида бешта оператор фаолият олиб бормоқда: улардан иккитаси Россия компаниялари - Beeline ва UMS ( МТС шўъба корхонаси), Ucell бренди остидаги швед-фин Teliasonera компанияси, Uzmobile миллий оператори ва Ўзбекистоннинг Perfectum Mobile компанияси.


Жиззахда ёшлар ҳуқуқбузарлиги олдини олиш бўйича замонавий методлар қўлланилади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда ёшлар ҳуқуқбузарлиги олдини олиш бўйича замонавий методлар қўлланилади\nТаъкидлаш жоизки, 2018 йилнинг 8 ойи давомида Жиззах вилоятида ёшлар жиноятчилигининг олдини олиш бўйича 1640 та тарғибот тадбирлари ўтказилган.\nВилоятда салбий ҳолатнинг олдини олишга қаратилган 264 та тарғибот тадбирлари ташкил этилган бўлиб, уларга 31 мингдан ортиқ ёш жалб этилган. Бироқ, натижа негадир тубдан ўнглангани йўқ. Ҳудуддаги 82 нафар ёш ички ишлар профилактик ҳисобига олинган ва улар билан алоҳида тартибда ишланмоқда.\n– Ёшларнинг ижтимоий тармоқлар фаолияти ва интернет клублар ишини тартибга солиш бўйича ҳам вилоятда мавжуд 32 та Интернет клубларида 21 маротаба рейдлар ўтказилди. Аниқланган 5 та салбий ҳолат юзасидан чоралар кўрилган, – дейди Ёшлар иттифоқи вилоят Кенгаши бўлим мудири Тўлқин Аҳмедов. – Бундан ташқари, тунги интернет клублар ва дискотекаларда 22 маротаба рейд ўтказганмиз. Мақсадимиз – битта бўлса ҳам ёшлар жиноятчилигига йўл қўймаслик.\nҲафталик доирасида ёшлар ўртасидаги ушбу муаммога алоҳида эътибор қаратилмоқда. Ёшлар жиноятчилиги ва суицидларнинг олдини олиш борасида олиб борилаётган ишларнинг натижадорлигини ошириш мақсадида Зомин, Бахмал, Ғаллаорол туманлари ва Жиззах шаҳридаги таълим муассасалари директор ўринбосарлари, ёшлар етакчилари, психологлар, маҳалла мутахассислари, профилактика инспекторлари (жами 513 нафар) билан "Жиноятчиликка қарши курашиш ва суицидларнинг олдини олишнинг самарали усуллари” мавзусида семинар тренинглар ташкил этилди.\nСеминарларни Ёшлар иттифоқи масъул ходимлари, Ёшларга ижтимоий психологик хизмат кўрсатиш маркази ва Тошкент давлат шарқшунослик институти психолог мутахассислари видео материаллар ва презентациялар намойиш этиш орқали интерактив усулларда олиб боришди.\nСеминар сўнггида ёшлар билан бевосита ишлайдиган масъуллар ушбу масалада келгусида улар билан ишлаш борасида муҳим кўникма ва тажрибага эга бўлишганини таъкидлашди. Жиноят ва суициднинг биттаси ҳам кўп. Эндиликда семинарда иштирок этган масъул ходимларга тизимидаги ходимларни ҳам шу тахлит ўқитиши ва ёшлар билан ишлашда янги механизм асосида иш юритиши тавсия этилди.


16:51 / 08.11.2018 1205 pdf Ўқиш режими + -\nБу тариқат Шоҳ Нақшбанд исми билан машҳур бўлган Муҳаммад ибн Муҳаммад Баҳоуддин Бухорий раҳматуллоҳи алайҳига нисбат берилади. У киши ҳижрий 717 санада Бухоро яқинидаги Қасри Орифон қишлоғида дунёга келганлар. Ўн саккиз ёшларида уйланганлар. Шайх Саммосий ва Амир Кулол раҳматуллоҳи алайҳимодан руҳий тарбия олганлар. Шу билан бирга, шариат уламолари ва Расулуллоҳ соллаллоҳу алайҳи васалламнинг суннатлари бўйича олимлар суҳбатларида доимий равишда иштирок этар эдилар. У киши икки марта ҳаж зиёратини адо этганлар ва Форс ҳамда унинг атрофидаги кўплаб Ислом юртларига сафарлар қилганлар. Шоҳ Нақшбанд раҳматуллоҳи алайҳи ҳижрий 791 сана, рабиъул-аввал ойининг учинчи куни душанбага ўтар кечаси вафот этдилар.\nҲазрати Баҳоуддин раҳматуллоҳи алайҳи умрлари бўйи ўз муридларини суннати Муҳаммадия йўлида тарбиялаб ўтдилар. У кишининг қўлларида ўн минглаб муридлар камол топди. Шоҳ Нақшбанд раҳматуллоҳи алайҳининг тариқатлари ҳозирги кунда ҳам дунёнинг кўплаб юртларида кенг тарқалгандир.\n«Бу тариқат Ҳақ таолонинг ҳузурида доимий ҳозирликдир, Ислом ақийдасини, Аҳли сунна ва жамоа ақийдасини мустаҳкамлашдир ва Набий соллаллоҳу алайҳи васалламнинг суннатларига эргашишдир».\nНақшбандия тасаввуфи ўртача ва мўътадилдир. У сулукдаги мўътадиллиги, шариатга эргашиши, тариқатининг осонлиги билан ажралиб туради. У хусусан дин уламолари ичида кенг тарқалган. Нақшбандий сўфийнинг қалби Аллоҳ билан, жисми банда билан.\nБу тариқатдаги назарни ўзига тортадиган энг муҳим нарса – сокинлик, яъни унинг риёдан холи бўлмайдиган бақириқ-чақириқ, тараннум ва тинглашлардан узоқдалигидир.\nНақшбандия тариқатидаги зокир намоздан кейин пок ҳолида қиблага қараб ўтириб олиб, тилини танглайига теккизиб, қалби тил ҳаракати ила бирлашиб, Аллоҳни зикр қилади».\nНақшбандия тариқати мўътадиллиги, осонлиги ва суннатга эргашишдан иборат бўлгани учун кўпчилик, хусусан дин олимлари ичида кенг тарқалгандир. Нақшбандий сўфийнинг қалби Аллоҳ таоло учун, жисми халойиқ учундир. Бу тариқат энг аввал шариатга эргашишга аҳамият беради. Кейин зикрда, фикрда, бандаликда, ихлосда, бошқаларни ўзидан устун қўйишда ва ўзини инкор қилишда бардавом бўлишни тарғиб қилади.\n06:07 / 09.11.2018 1845\nҲаё– тақво белгиси\n09:02 / 09.11.2018 878\nАллоҳ таоло .Бас, тунга киришингизда ҳам, тонгга киришингизда ҳам Аллоҳга тасбеҳ айтинг. Осмонлару ердаги ҳамду сано Уникидир. Оқшомда ва пешинда ҳам,, деган Рум, давоми...\n3849 05:00 / 28.02.2017\n791 10:10 / 22 март\n.Табайюн, сўзи луғатда .очиқойдин билмоқ,, .равшанлаштирмоқ, ва .аниқламоқ, маъноларини ифода этади.Унинг .хабарнинг собит эканини текшириб кўриш,, .қайта тасдиқлаб давоми...\n1089 05:00 / 28.02.2017\nҚайтақайта дуо қилиб сўрашинг билан бирга бериш муддатининг кечикиши ноумид бўлишинга сабаб бўлмасин. Чунки, У зот сен учун ўзи ҳохлаган нарсада ва ўзи ҳохлаган давоми...\n1357 05:00 / 01.03.2017


Умра сафарини уюштириш ҳуқуқини хусусий ширкатларга бериш режалаштирилмаяпти\n17 январ 2021, Тошкент вақти: 15:14\nХусусий ширкатнинг умра сафарига оид бу рекламаси шу кунда яроқсиздир.\nУмра зиёратини уюштириш ваколатини хусусий ширкатларга бериш ҳозирча режалаштирилмаётганини Вазирлар Маҳкамаси ҳузуридаги Дин ишлари бўйича қўмита раиси ўринбосари Нуриймон Абулҳасан билдирганини kun.uz хабар қилди.\nБу ҳақда қўмита раиси Тошкентда "Ҳаж ва Умра зиёратини самарали ташкил этиш" мавзуида ўтказилган брифингда баёнот берган.\nНуриймон Абулҳасанга кўра, "уларга (хусусий ширкатларга) ўз вақтида имконият берилган. Бироқ, ўша пайтда сафарга турли шахслар жўнатилиб, Ўзбекистоннинг обрўсига таъсир қиладиган вазиятлар юзага келган".\nБрифингда маълум қилинишича, олдинги йилларда бир йилда 10 000 зиёратчи Умра сафарига борган бўлса, ҳозирда фақатгина бир ойда 7000 бормоқда.\nМаълум қилинишича, ўтган йилнинг 28 октябридан 4 апрелгача 15 минг фуқаро Умра зиёратида бўлиб қайтган. Рамазонгача бу кўрсаткич 30 мингга етиши режалаштирилган.\nУмрага хусусий ширкатлар орқали бориш тўхтатилгани ҳақда Озодлик 2018 йилнинг 8 октябрида хабар қилган эди.


Ҳар қандай ишлаб чиқаришда яроқсиз маҳсулотлар келиб чиқади. Уни қандай тўғри расмийлаштириш ва солиқ ва бухгалтерия ҳисобида акс эттириш ҳақида buxgalter.uz эксперти Татьяна ЛИМАРЕВА гапириб берди:\n- Ишлаб чиқаришдаги яроқсиз маҳсулотлар – бу сифати техник шартлар ва стандартларга тўғри келмайдиган буюмлар, деталлар, узеллар ва ярим фабрикатлар. Уларни мақсадига биноан қўллаш мумкин эмас ёки – нуқсонларини бартараф этгандан кейин мумкин.\nИшлаб чиқаришдаги яроқсиз маҳсулотлар қандай расмийлаштирилади?\nИшлаб чиқаришдаги яроқсиз маҳсулотлар тўғрисида ҳужжатларнинг тасдиқланган ягона шакллари - мавжуд эмас, шу боис корхона бухгалтерия Ҳисоб сиёсатида яроқсиз маҳсулотлар ҳисобини юритиш тартибини тасдиқлаган ҳолда мустақил равишда ҳужжатлар шакллари ва баённомаларни ишлаб чиқишга ҳақли.\nМаҳсулотлардаги нуқсонларни кузатиб бориш, қоидага кўра, техник назорат бўлимига (ТНБ) юклатилади. Унинг ходимлари ишлаб чиқаришдаги яроқсиз маҳсулотларни аниқлашади, унинг сабаблари ва дахлдор шахсларни ўрнатишади, бунинг барчасини баённома ёки бошқа бошланғич локал ҳужжат билан қайд қилишади.\nНуқсонли маҳсулотлар тўғрисидаги маълумотларни жадвалда, масалан, Excel форматида келтиришни тавсия қиламиз. Унда яроқсиз ТМҚнинг номи, артикули, ўлчов бирлиги ва сонини кўрсатинг. Ҳар бир яроқсиз маҳсулот ҳолати учун сабабини кўрсатинг.\nЯроқсиз маҳсулот келиб чиқишига дахлдор бўлган шахсларни аниқлашни имкони бўлган бўлса, далолатномада улар ҳақида маълумотларни келтиринг: Ф.И.О., лавозими.\nБундай яроқсиз маҳсулот тўғрисидаги далолатнома, қоида тариқасида, 3 нусхада расмийлаштирилади:\nбиринчиси бухгалтерияга топширилади;\nиккинчиси – нуқсон аниқланган цехга;\nяроқсиз маҳсулот тўғрисидаги учинчи далолатнома – моддий жавобгар ходимга.\nАйбдор шахсларда ундириш\nЯроқсиз маҳсулот келиб чиқишига йўл қўйган ходимлар зарарни МКда белгиланган қоидаларга биноан қоплайди. Ходимнинг ўртача ойлик иш ҳақидан ошмайдиган зарар иш берувчининг фармойишига биноан унинг иш ҳақидан ушлаб қолиниши мумкин. Бу ҳолда ходимнинг розилиги талаб этилмайди. Бундай фармойиш зарар аниқланган кундан эътиборан 1 ойдан кечиктирмай чиқарилиши мумкин .\nЕтказилган зарарнинг суммаси суд қарорига биноан ундирилади, агар :\nу ходимнинг ўртача ойлик иш ҳақидан ошиб кетса;\nзарар аниқланган кундан кейин бир ойлик муддат ўтган бўлса.\nИш берувчи зарар етказилган чоғдаги аниқ ҳолатларни ҳисобга олиб, айбдор ходимдан зарарни ундиришдан қисман ёки тўлиқ воз кечишга ҳақли .\nИшлаб чиқаришдаги яроқсиз маҳсулотнинг солиқ ҳисоби\nКорхонада яроқсиз маҳсулотларнинг нормаси тасдиқланган бўлиши керак.\nТасдиқланган нормалар доирасида йўл қўйилган яроқсиз маҳсулот, солиқ солиш мақсадида корхонанинг чегириладиган харажати ҳисобланади. Одатда ушбу нормалар ишлаб чиқаришнинг 1-2%идан ошмайди. Агар тармоққа оид нормалар мавжуд бўлса, уларга йўналиш олинг.\nСКнинг 317-моддасида нормалардан ортиқча яроқсиз маҳсулотдан йўқотишлар ҳақида ҳеч нарса айтилмаган. Шу боис бухгалтер ТНБ ходими билан биргаликда яроқсиз маҳсулотлар бўйича харажатлар иқтисодий жиҳатдан оқланганлиги юзасидан профессионал ҳукм чиқаришлари керак . Шу қарордан келиб чиқиб ёки уларни фойда солиғи бўйича солиқ базаси ҳисоб-китобида уларни чегириш ёхуд чегирилмайдиган харажатларга киритиш зарур.\nТаъкиблаб ўтамизки, СКнинг 317-моддасида “Чегириб ташланмайдиган харажатлар” айрим шу каби ҳолатлар учун белгиланишича, харажатлар фойда солиғи ҳисоб-китобида чегирилмайди. Мисол учун – лойиҳалар ва ҚМИдаги камчиликларни, объект ёнидаги омборга ташиб келтирилгунига қадар юз берган бузилишлар ва деформацияларни бартараф этишга доир харажатлар, коррозияга қарши муҳофазадаги нуқсонлар туфайли тафтиш ўтказиш (асбоб-ускуналарни қисмларга ажратиш) харажатлари ҳамда ушбу харажатларнинг ўрнини камчиликлар, бузилишлар ёки зарарлар учун жавобгар бўлган маҳсулот етказиб берувчи ёки бошқа хўжалик юритувчи субъектлар ҳисобидан қоплаш имкони бўлмаган миқдордаги бошқа шунга ўхшаш харажатлар .\nШунингдек, ишлаб чиқаришдаги яроқсиз маҳсулот ва фойда солиғи ва ҚҚС бўйича солиқ базасига таъсир кўрсатувчи нормалардан ортиқча харажатларни акс эттириш тартибини корхонанинг солиқ солиш мақсадларидаги ҳисоб сиёсатида ёзиш зарур, деб ҳисоблаймиз.\nЯроқсиз маҳсулотлар туфайли келиб чиқадиган йўқотишлар ишлаб чиқариш тусидаги бошқа харажатларга киритилади .\nИшлаб чиқаришда бракдан туфайли келиб чиқадиган йўқотишлар тўғрисидаги ахборот 2610 "Ишлаб чиқаришдаги яроқсиз маҳсулотлар" счёти маълум қилинади :\n2610 “Ишлаб чиқаришдаги яроқсиз маҳсулотлар" счётининг дебетида аниқланган яроқсиз маҳсулотлар бўйича харажатлар, шунингдек кафолатли таъмирлаш харажатлари йиғилади;\n2610 "Ишлаб чиқаришдаги яроқсиз маҳсулотлар" счётининг кредитида яроқсиз маҳсулотдан кўрилган йўқотишларнинг камайишига олиб бориладиган суммалар (яроқсиз маҳсулотнинг фойдаланиш мумкин бўлган баҳоси бўйича қиймати, яроқсиз маҳсулотнинг айбдорларидан ушланадиган суммалар, мол етказиб берувчилар томонидан етказиб берилган сифатсиз ТМҚдан фойдаланиш натижасида юзага келган яроқсиз маҳсулот ва бошқалар учун ундириладиган суммалар), шунингдек яроқсиз маҳсулотлардан кўрилган йўқотиш сифатида ишлаб чиқариш харажатларига ҳисобдан чиқарилган суммалар акс эттирилади.\nИшлаб чиқаришдаги яроқсиз маҳсулотларни ҳисобга олувчи счётлар (2600) бўйича аналитик ҳисоб корхонанинг алоҳида цехлари, маҳсулот турлари, харажат моддалари ва яроқсиз маҳсулотларнинг вужудга келиш сабаблари бўйича юритилади.\nБухгалтерия ҳисобида ишлаб чиқаришдаги яроқсиз маҳсулотларни акс эттириш\nКорхона совутиш ускуналарини ишлаб чиқаради. 2020 йил октябрь ойида кейинчалик йиғиш учун тайёрланган узелларнинг бир қисми яроқсиз эканлиги аниқланди.\nЯъни маҳсулотнинг яроқсизлиги ишлаб чиқариш жараёнида аниқланди.\n1) яроқсиз маҳсулотни тузатиб бўлмайдиган;\n2) яроқсиз маҳсулотни тузатиб бўладиган вазиятларни кўриб чиқамиз.\nҲужжат – асос\nСумма (рақамлар шартли)\n1. Агар яроқсиз маҳсулотни тузатиш мумкин бўлмаса:\nАсосий ишлаб чиқаришда аниқланган тузатиб бўлмайдиган яроқсиз маҳсулотлар туфайли келиб чиққан йўқотишлар ҳисобдан чиқарилди\nЯроқсиз маҳсулотларга ажратиш далолатномаси\nЯкуний яроқсиз маҳсулотларни ҳисобдан чиқаришда моддий қимматликлар кирим қилинди (эҳтимолий фойдаланиш ёки реализация қилиш нархида)\nНавларга ажратилгандан кейин ТМҚни қабул қилиш-топшириш далолатномаси\nЯроқсиз маҳсулотлар туфайли келиб чиққан йўқотишларнинг бир қисми маҳсулотлар таннархига киритилди\nМаҳсулотлар таннархи калькуляцияси\nЙўқотишларнинг бир қисми айбдор шахсдан ундирилди\nАйбдор шахснинг тушунтириш хати, раҳбарнинг фармойиши\n2. Агар яроқсиз маҳсулотни тузатиш мумкин бўлса:\nАсосий ишлаб чиқаришда аниқланган яроқсиз маҳсулотлар туфайли келиб чиққан йўқотишлар ҳисобдан чиқарилди\nЯроқсиз маҳсулотларни тузатиш билан боғлиқ харажатлар. Масалан:\nмоддий чиқимлар – 400;\nиш ҳақи – 600;\nамортизация ҳисоблаш – 45;\nижтимоий солиқ – 72\nЦехнинг яроқсиз маҳсулотларни тузатиш бўйича калькуляцияси\n1010–1090, 6710, 0200, 6520\nЯроқсиз маҳсулотларни тузатиш бўйича ишларнинг бир қисмини ташқи ташкилот бажарди\nХизмат кўрсатиш учун шартнома\nУмумишлаб чиқариш харажатларининг бир қисми яроқсиз маҳсулотларни тузатиш бўйича харажатлар суммасига киритилди\nУмумишлаб чиқариш харажатларини тақсимлаш бўйича ҳисоб-китоб (бухгалтерия маълуотномаси)\nЯроқсиз маҳсулотларни тузатишда моддий қимматликлар кирим қилинди\nТМҚ камомади қандай ҳисобдан чиқарилади?\nҚачон ҳисобга олиш учун қабул қилинган ҚҚСни ҳисобдан чиқариш зарур?


ССВ мурдалар қалашиб ётган шифохона видеоси бўйича изоҳ берди - Zamin.uz\n14:09 / 19.07.2020\nССВ мурдалар қалашиб ётган шифохона видеоси бўйича изоҳ берди\nКуни кеча ижтимоий тармоқларда шифохона ўликхонаси тасвирланган видеолавҳа тарқалди. Унда мурдаларни вақтинча сақлаш хонаси (эшикда шундай русча ёзув бор) ва йўлакда қора плёнкаларга ўралган, полга ётқизиб қўйилган 20-25 чоғли мурдани кўриш мумкин. Уларнинг айримлари плёнкага ўралмаган, алоҳида хонага киритилмаган ҳам.\nМазкур видеолавҳа ортидан алоҳида овозли хабар ҳам тарқалган ва унда эркак киши “Жуковский шифохонасида жуда кўпчилик COVID-19'дан ўляпти. Мана, ҳозир қайнонамнинг ҳам жони узилди. Олиб чиқяпмиз. Эҳтиёт бўлинглар”, – дейди.\nKun.uz мухбири бу ҳолат бўйича Соғлиқни сақлаш вазирлиги жамоатчилик билан алоқалар бўлими раҳбари Фурқат Санаев билан боғланди ва қуйидаги изоҳни олди:\n– Видеолавҳадаги ҳолат Ўзбекистонда юз бермаган, айрим маълумотларга кўра қўшни давлатлардан биридаги тасвир бу.\nЎзбекистоннинг бирор шифохонасида, жумладан юқорида тилга олинган тиббий марказда бундай жой йўқ ва мурдалар бунақа тарзда сақланмайди.\nЭслатиб ўтаман, ёлғон маълумот тарқатиб, ваҳима ўйғотганлик учун жазо белгиланган ва бу масалага ҳозир жуда жиддий қаралмоқда. Ҳар-хил асоссиз хабарларга ишонманг ва ўзингизни асранг, – деди Ф. Санаев. “Замин” янгиликларини “Youtube”да кузатиб боринг\n25-03-2020, 20:55, Жамият\n14-12-2019, 20:50, Жамият


Kutubxona - Tohir Malik. Tilla kalamush (hajviya) / Kiril\nSiz shu sahifadasiz: Tohir Malik. Tilla kalamush (hajviya) / Kiril\nАсар номи Тилла каламуш (ҳажвия)\nТилла каламуш (ҳажвия)\nСичқонларнинг ҳафсаласини пир қиладиган ҳангома\nСаноқул каламуш тутиб олди. Қопқонсиз, заҳарли дорисиз, шундай қўли билан тутди. Эрталаб туриб қараса, каламуш кўрпача устида ялпайиб ётибди. Ўлганми, деса, қимирлаб қўяди. Шартта чангаллади. Шунда каламуш типирчилаб қолди. Саноқул уни энди ўлдирайин, деб ҳовлига олиб чиқаётган эди «Саноқул акагинам, бу фикрдан қайтинг, мени ўлдирманг, уйингиздаги итингизнинг тувагигача олтин қилиб ташлайман», деган овоз келди. Саноқул аввал қўрқди, кейин ажабланди, юзини чимчилаб ҳам қўйди. Овоз яна такрорлангач, каламушга қаради: «Каламушвой, сен гапирдингми?»-деб сўради. «Мен гапирдим, акагинам, мен анойимасман, суперкаламушман. Мени кўрпачага қўйинг, ўзингиз ҳам ўтиринг. Би-ир отамлашайлик». Саноқул ажабланганича каламушнинг айтганларини бажарди. Во ажабо! Каламуш худди одамга ўхшаб, ёстиққа суяниб, оёқларини чалиштириб ўтирди.\n— Мен сизга бошимдан ўтган барча савдоларни айтиб бермайман. Сиз охиргиларини эшитсангиз бас, -деди каламуш.- Хуллас, гап бундай: ҳориждаги бир кимёгар олим заҳарли газнинг янги турини ихтиро қилиб, синамоқчи бўлади. Ўнта шиша қалпоқча ичига биттадан каламуш қамаб, газни бериб, уйига кетади. Эрталаб қарасаки, тўққизта каламуш ўлиб ётибди, биттаси эса оёқларини чалиштириб, сигара тутатяпти. «Ие, сен нега ўлмадинг?» деб ажабланади олим. «Шу газдан ҳам ўларканми, бу заҳарингиз менга чепуха! Мен Оллиқма деган шаҳарда туғилиб ўсганман. Бундан баттари ҳам менга кор қилмайди». Фаҳмлагандирсиз, ўша каламуш менман. Ўша олим мени олиб қолиб, яна бир йил боқди, бир йил синади. Бир куни ошналари билан тоғ сайрига ҳам олиб чиқди. Лекин ўша ерда сал нафасим қайтди. Ҳавоси тозароқ экан, қийналдим. Лекин каламуш калламни ишлатиб, йўлини топдим: машинанинг тутун чиқарадиган туйнукчасига жойлашиб олдим. Бир маҳал қарасам, олимгинамнинг кўзлари ола-кула бўлиб, ўладиганга ўхшаб қолди. Ошналари дарров дўхтир чақиришди, фойдаси бўлмади. Шунда менинг яна каламуш каллам ишлаб қолиб, машина моторини ўт олдиртирдим-да, олимни тутун чиқадиган туйнук ёнига ётқизтирдим. Ўпкасига тутун киргач, сал ўзига келди. Кечгача шу аҳволда ётиб, тузалди.\nЭртасига бошдан оёқ сарпо қилиб, мени иззат-икром билан кузатиб қўйди. Икки кун уйда яшаб, зерикдим. Аннендаги холаваччаларимни кўрай, деб кетаётсам, полис постидагиларнинг хуноблари ошиб ўтиришибди. «Нима гап?» десам, уларга машинадан чиқаётган зарарли газ миқдорини ўлчайдиган янги асбоб беришган экан. Ишлатамиз дейишса, машинага яқинлашмаса ҳам асбоб юқори даражани кўрсатиб турганмиш. Машина тутунига тутишса, пасайиб кетаётганмиш. Мен дарров тушундим. «Асбоб бузуқ эмас, у шаҳардаги ҳавонинг даражасини тўғри кўрсатяпти. Машинадаги газниннг зарарини аниқлаш учун кўрсатилаётган юқори даражадан машина кўрсатган пастки даражани олиб ташласангиз, керакли натижа чиқади. Ахир бу оддий математика-ку!» дедим. Уларга оддий арифметикадан озгина сабоқ берганимдан кейин мени совға-салом билан кузатиб қўйдилар. Ана шундан кейин мен заҳарли ва зарарли газлар бўйича супермутахассис бўлиб қолдим.\nСиз сира сезмадингиз, кечагинда икковимиз Қорпоқ диёрига сафар қилдик, сиз «Эсан» поездининг тепасида, камина пастида эдим. Аммо бора-боргунча, кела-келгунча зиёфатлар зўр бўлди, а?\nУ ёқдаги зиёфатларга-ку, гап йўқ. Каламуш бўлиб туғилиб, шу ёшга етгунча бунақаларини кўрмовдим. Сизлардан қолган-қутганнинг ўзи бизларга етиб-ортди. Аммо бир нарсани сезмай қолдим, афтидан, сал кайф бўлибманми ё менинг каламуш каллам буни англашга калталик қилди шекилли. Мен қайтиб келганимдан бери ўйлайман: менинг-ку нимага борганим аниқ, сиз нимага бордингиз-у, нима ишни қойиллатиб келдингиз? Саволга жавоб бермасангиз ҳам майли, бу ерга келишимдан мақсад, буни билиш эмас.\nЭнди акагинам, бу ерга келишимнинг сабабини айтсам, кеча каламушларнинг кенгайтирилган йиғилишида атроф-муҳитни, табиатни муҳофаза қилувчи идоралар ходимларини, хусусан «Эсан» ташкилотининг бир қатор фаол ходимларини ўз вазифаларини бажармаётганлари учун мукофотлашга қарор қилинди. Бу рўйхатда сизнинг ҳам номингиз бор, мен шу хушхабарни етказгани келганман. Энди сиз «Каламуш халқаро мукофоти» лауреатисиз! Акагинам, шу идорада ўн йил ишлаб, биттаям иш қилмабсиз, агар шуни билиб, қадрламасак, ғирт номардлик қилган бўламиз. Агар сизлар табиатни асраш бўйича жиддий иш бошлаб юборсангизлар, бизларнинг уруғимиз қирилиб кетарди. Сизга раҳмат, бемалол урчиб, кўпайиб ётибмиз. Биз миннатдорчилик билдиришга сичқонларни ҳам таклиф қилган эдик, аммо улар номардлик қилишди. Озгина пасткашликлари бор уларнинг. Аммо биз хасис эмасмиз. Ҳар бир лауреатга икки килодан тилла берамиз. Олтинни қаердан олишимизни сўраманг, вақти келганда айтамиз. Ҳозир каламушларни қайта рўйхатдан ўтқазиш ишлари охирига етай деб турибди. Каламушлар сони рекорд нуқтага етгани аниқланган куни шу кўрпачангиз устида икки кило олтинни кўрасиз».\nКаламуш шундай деди-ю бир керишиб олиб, кўздан йўқолди.\nСаноқул бу воқеани ўнгими ё туши эканини билолмай қолди.\nАммо ҳар куни уйғониши билан каламуш ётган кўрпачага қарайди. Олтинни кутади. Каламуш адашиб кетмасин, деб кўрпачаларни йиғдирмади. Ҳар ҳолда яхши ният... ярим тилла-да!\n"http://www.kutubxona.com/wiki/index.php?title=Tohir_Malik._Tilla_kalamush_(hajviya)_/_Kiril&oldid=6811" dan olindi


00:45 18 Январ 2021\n14:02 02.04.2020 (Янгиланган 14:04 02.04.2020) Ҳавола олиш\nТОШКЕНТ, 2 апр - Sputnik. Шимолий кореялик тиббиёт ходимлари мамлакатда бирорта ҳам янги турдаги коронавирус инфекциясига чалиниш ҳолатлари қайд этилмагани ҳақида баёнот билан чиқдилар, деб хабар қилмоқда Франс Пресс агентлиги Шимолий Кореянинг юқумли касалликларга қарши шошилинч кураш Марказий штаби вакилига таянган ҳолда.\nЖанубий Кореянинг "Чунан Ильбо" нашри ХХДРдаги манбага таянган ҳолда, Шимолий Кореяда янги турдаги коронавирусни юқтирганлик бўйича илк ҳолат қайд этилгани ҳақида хабар берган эди. Нашр хабарига кўра, илк бемор, бу Хитойдан қайтган "Пхеньян яшовчисидир". Ушбу маълумот расман ўз тасдиғини топгани йўқ.\n"Шу пайтга қадар бизнинг мамлакатимизда бирорта одам янги турдаги коронавирусни юқтирмади", - деган агентликка Шимолий Кореянинг юқумли касалликларга қарши шошилинч кураш Марказий штаби антиэпидемилогия бўлими раҳбари Пак Мен Су.\nСуҳбатдошнинг таъкидлашича, бунинг учун превентив ва илмий чоралар кўрилган. Хусусан, мамлакатга кириб келаётган барча фуқаролар текширилган, шунингдек, барча товарлар астойдил дезинфекция қилинган. Қолаверса, барча чегаралар ёпилган, ҳаво ва денгиз йўллари блокировка қилинган.\nЭслатиб ўтамиз, январь ойи охирида ХХДР COVID-19га қарши кураш чоралари доирасида "миллий фавқулодда карантин тизими" ишга туширилишини эълон қилиб, ўз чегарасини деярли тўлиқ ёпган эди. Февраль ойида давлатга кириб келаётган чет элликлар, ХХДР фуқаролари, чет элда бўлганлар ва шундайлар билан мулоқотда бўлганлар учун карантин муддати 30 кунга узайтирилди.\nШимолий Корея ОАВлари жамоат транспортида хавфсизлик чораларига амал қилишга чорлаб, одамларни бир-бирларидан камида бир метр масофа сақлашга чақирмоқда. ХХДР мактабларида таътиллар такроран номаълум муддатга қолдирилди, шу билан бирга, ўқувчиларнинг ташқарида ҳаракатланиши ҳам кескин чекланган эди.\nБутунжаҳон соғлиқни сақлаш ташкилоти 11 март куни янги турдаги COVID-19 коронавируси тарқалишини пандемия, деб эълон қилган эди. БССТ тақдим этган сўнгги маълумотларга кўра, дунё бўйича коронавирусга чалинганлик ҳолатлари 800 мингдан ошган, 40 мингдан зиёд киши вафот этган.


27 январ 2020, Тошкент вақти: 01:32\nАрипов ўз ҳукумати истеъфосини эълон қилди. Ариповнинг қайта Бош вазир этиб сайланиши кутилмоқда\nТехник истеъфосини эълон қилган Бош вазир Абдулла Ариповнинг яна Бош вазирликка сайланиши кутилмоқда.\nЯнги сайланган Ўзбекистон Олий мажлиси Қонунчилик палатаси ва Сенатининг 20 январь кунги илк қўшма мажлисида Абдулла Арипов ўз ҳукумати истеъфосини тақдим этди.\nСенат расмий сайтида берилган тонгги хабарда ялпи мажлис кун тартибига Ўзбекистон Республикаси Вазирлар Маҳкамасининг ўз ваколатларини зиммасидан соқит қилиши тўғрисидаги масала ҳам киритилгани айтилган эди.\nҚонунчиликка кўра¸ янги сайланган парламентда кўпчилик ўринни эгаллаган партия Бош вазирликка ўз номзодини қўяди. Янги парламент тасдиғидан ўтган Бош вазир шундан сўнг янги ҳукумат тузишни бошлайди.\n2016 йилдан бери Шавкат Мирзиëев ҳукуматини бошқариб келган Абдулла Арипов 22 декабрь кунги сайловларда кўпчилик овоз қозонган ЎзЛиДеп вакили ва унинг яна қайта Бош вазирликка тасдиқланиши кутилмоқда.\nАйни пайтда¸ янги ҳукумат таркибида айрим жузъий ўзгаришлар бўлиши тахмин қилинмоқда.\nМирзиëев ҳокимиятга келганидан кейин Ўзбекистонда Россиянинг йирик лойиҳаларини амалга ошириш жараëни бошланди. Хусусан¸ Ўзбекистонга келган Путин Мирзиëев билан Навоийда АЭС қурилиши лойиҳасини мажозий тугмани босиш орқали бошлаб берди.\nЯнги сайланган Олий Мажлис Сенатининг биринчи мажлисида сўзга чиққан Шавкат Мирзиëев Евроосиё иқтисодий иттифоқига Ўзбекистоннинг жорий йил аъзо бўлиши ҳақидаги муҳокамаларга муносабат билдирди.\nМирзиëев ўз чиқишида ЕОИИ га қўшилиш эҳтиëжини Қозоғистон ва Россияда ишлаëтган миллионлаб меҳнат муҳожири манфаатини ҳимоялаш ва Ўзбекистон иқтисодини риивожлантириш учун зарур миллиардлаб доллар билан изоҳлаган.\nАйни пайтда Мирзиëев 20 январь кунги чиқишида мустақил кузатувчиларнинг Россия етовидаги бу сиëсий гуруҳга қўшилиш Ўзбекистон мустақиллигини бой беришга олиб келиши ҳақидаги хавотирларини рад қилишга уринган.\n“Мустақилликни бировга бериб қўяди, деган хомхаёл гаплар ҳою-ҳавас гаплар. Ким бериб қўяди мустақилликни?”¸ деб иқтибос келтирди Мирзиëевдан маҳаллий нашрлар.\nТошкент прокуратураси дизайнер Григоряннинг рашк эмас¸ босқинчилик қурбони бўлганини билдирди\nНариман Григорян — таниқли ўзбек дизайнери, хореографи, «Тодес» гуруҳи биринчи таркибининг собиқ аъзоси, халқаро кўргазмалар, танловлар ва фестиваллар иштирокчиси бўлган.\nТошкент шаҳар прокуратурасининг ўта оғир жиноятларни тергов қилиш бўлими бошлиғи Анвар Ўрмонов ва бу ишга алоқадор терговчилар таниқли модельер ва дизайнер Нариман Григорян ўлимига оид айрим янги тафсилотларни очиқлади.\nКун.уз нашри 20 январь куни иқтибос келтирган прокуратура ходимлари Григоряннинг рашк эмас¸ балки оддий ўғрилик қурбони бўлганини айтган.\n«Сўроқ пайтида гумонланувчи Нариман Григорян деб танилган Наримон Алимжоновни унинг пули ва баъзи моддий бойликларига эга бўлиш мақсадида ўлдирганини айтди. Қотил 625 АҚШ доллари, Iphone телефони ва қулоқчинлари, электрон сигарет ва Каптива автомобили калитини олиб кетган», - деган жумладан маҳаллий нашрга Тошкент шаҳар прокуратурасининг ўта оғир жиноятларни тергов қилиш бўлими бошлиғи ўринбосари.\nТерговчилар таъкидича¸ жиноят изларини яшириш мақсадида айбланувчи Григорян хонадонига ўт қўйган.\nТошкент шаҳар прокуратураси 14 январь куниëқ қотилликда гумонланаëтган шахснинг қўлга олингани ва унга нисбатан Жиноят Кодексининг 97-моддаси 1-қисми (қасддан одам ўлдириш) билан жиноят иши қўзғатилганини билдирган эди.


Овоз бузилишини ташҳислаш, даволаш ва профилактика қилиш - Центр реабилитации голоса, слуха и речи\nОвоз бузилишини ташҳислаш, даволаш ва профилактика қилиш\nОвоз бузилишлари унинг етарли даражада кучли, баланд эмаслиги, тембрнинг бузилиши, овознинг чарчаши, томоқда қичишиш, оғриш, “тугун туриши” билан намоён бўлади. Овоз бузилишлари кўпинча, овозга катта нутқ юкламасини ҳис этувчи овоз-нутқ касб эгалари (ўқитувчилар, маърузачилар, актёрлар, қўшиқчилар ва ҳ.к.), балоғат ёшига етиш давридаги ўсмирлар, турли нутқ патологияси (ринолалия, дизартрия, алалия, дудуқлик, афазия) бор бўлган болалар ва катталарда учрайди.\nБизний тиббий марказимизда овоз аппарати касалликларини олдини олиши, ташҳисланиши ва даволанишига алоҳида эътибор берилади.\nБизнинг тиббий марказимизда текширув ва даволашларнинг қуйидаги турлари самарали олиб борилади:\nҲиқилдоқ стробоскопияси – овоз бойламларини функцияларини текшириш. Ташҳислашнинг ушбу тури ҳиқилдоқнинг жуда кўп жиддий касалликлари, шу жумладан саратон касаллигини энг бошланғич босқичларида аниқлаш имконини беради.\nОвознинг акустик таҳлили. Ушбу усул ёрдамида овознинг асосий характеристикалари ва унинг диапазони аниқланади. Аниқ текширувлар шифокорларга олиб борилаётган даволашнинг қанчалик самарадорлилигини (натижавийлигини) кузатиб бориш имконини беради.\nФонопедик машғулотлар овозни қўйиб олиш, овоз аппаратига минимал юкламалар билан унинг соз ва қулай тарзда узатилишини топишга ёрдам беради.\nПрофессионалларда овозни парвариш қилиш бўйича дастурлар. Овоз-нутқ касблари (мусиқа мактабларининг ўқувчилари, бўлажак вокалчилар, қўшиқчилар, актёрлар, радио- ва телебошловчилар ва ҳ.к.) учун овозни парвариш қилиш ва касалликларнинг олдини олиш (профилактикаси) бўйича махсус дастурлар ишлаб чиқилган.


15 Октябрь 08:00\nNUR-SULTAN. Kazinform – ҚР Президенти Қасим-Жомарт Тоқаев Туркистон вилояти ҳокими Умирзақ Шукеевни қабул қилди, дея хабар беради Kazinform Ақорда расмий сайтига таяниб.\nДавлат телеканалларида Қозоғистон ва Бельгия ўртасидаги ҳамкорлик ҳақида ҳужжатли фильм намойиш этилади ҚР Президентининг ўтган ҳафтадаги фаолиятига видеошарҳ\nҚасим-Жомарт Тоқаевга жорий йилнинг 9 ойида Туркистон вилоятининг ижтимоий-иқтисодий ривожланиши якунлари ҳақида маълумот берилди. Умирзақ Шукеевнинг сўзларига кўра, минтақада савдо, қишлоқ хўжалиги, қурилиш, сармоя, кичик ва ўрта бизнеснинг ўсиши кузатилган. Ялпи ҳудудий маҳсулот ҳажми бўйича мамлакатда иккинчи ўринда туради.\nПрезидентга ҳудуддаги эпидемиологик вазият ҳақида маълумот берилди. Ҳаммаси бўлиб, коронавирус эпидемияси бошланганидан буён минтақада 14 645 киши инфекция юқтирди. Бу вилоят аҳолисининг 1,6 фоизини ташкил қилади. Ҳозирги вақтда вилоят фуқароларининг 97,8 фоизи вакцинанинг биринчи компоненти билан эмланган.\nУмирзоқ Шукеев, шунингдек, Туркистонни тоза сув билан таъминлаш борасидаги ишлар ҳақида ҳисобот берди. Вилоят маркази яқинидаги 4 та булоқ ортиқча ичимлик суви билан таъминлаш имконини берди. Президентга вилоятда канализация тақчиллиги муаммосини ҳал қилишга қаратилган жорий ишлар ҳақида маълумот берилди.\nҚасим-Жомарт Тоқаев Туркистон вилоятида олиб борилаётган ишларга юқори баҳо берди.\nПрезидент вилоятда сув таъминоти ва бошқа лойиҳаларни босқичма -босқич ва ўз вақтида якунлашни топширди.\n#Ҳудудларни ривожлантириш #Қабул\nДавлат телеканалларида Қозоғистон ва Бельгия ўртасидаги ҳамкорлик ҳақида ҳужжатли фильм намойиш этилади


Симеоне «Осасуна» устидан қозонилган ғалаба ва Суарес ҳақида гапирди\n«Атлетико» бош мураббийи Диего Симеоне Ла Лиганинг 37-туридан ўрин олган «Осасуна» (2:1) билан ўйиндан сўнг ўз фикрлари билан ўртоқлашди.\n«Жамоа яна бир ажойиб ўйинни ўтказди. Биринчи бўлимда жуда кўп имкониятлар мавжуд эди. Будимирнинг чиройли голигача ўйинни назорат қилдик. Якунда муносиб жавоб беришга муваффақ бўлдик. Имкониятлар камайганда янада самарали ҳаракат қилдик. Футболда имкониятлардан фойдаланиш муҳим, айниқса, финишда.\nСуарес – ажойиб тўпурар. У Мадридга биринчи кунданоқ ўзини кўрсатиш учун келган. У гол уролмаган пайтлари ҳам қўлидан келганича ҳаракат қилди. Ўйин натижасини ҳеч ким ундан яхшироқ ҳал қила олмайди», – дея Симеоненинг сўзларини келтиради журналист Дермот Корриган.


Озарбайжонда шахмат олимпиадаси бошланди\n15:55 / 01.09.2016\nБугун Озарбайжон пойтахти Баку шаҳрида бутунжаҳон шахмат Олимпиадасининг очилиш маросими ўтказилди. Турнир давомида Халқаро шахмат федерацияси (FIDE) 87-конгресси ташкил қилинади.\n42-Бутунжаҳон шахмат Олимпиадасида Ўзбекистон аёллар ва эркаклар терма жамоалари ҳам иштирок этади.\n1 сентябрь куни старт олиб, 14 сентябрда якунига етадиган Олимпиадада 17-жаҳон чемпиони Рустам Қосимжонов, халқаро гроссмейстерлар Антон Филиппов, Жаҳонгир Воҳидов, Марат Жумаев, шунингдек, истеъдодли Нодирбек Ёқуббоев Ўзбекистон шарафини ҳимоя қилишади. Жамоа сардори Фарҳод Собиров.\nАёллар терма жамоасининг Бокуга йўл олган таркиби қуйидагича: Нафиса Мўминова, Нодира Нодиржонова, Ирина Геворкян, Гулруҳбегим Тоҳиржонова ва Сарвиноз Қурбонбоева.\nТурнирга жами 182 жамоа ташриф буюрган, шундан 142 жамоа - аёллар жамоалари.\n2002 йилда таъсис этилган Олимпиадада шу вақтгача Арманистон терма жамоаси 3 марта, Украина терма жамоаси 2 марта ғалаба қозонган. Ҳар 2 йилда бир марта ташкил қилинадиган турнирда охирги марта, 2014 йили хитойлик шахматчилар биринчи бўлишган.\nНорвегия терма жамоаси таркибида амалдаги жаҳон чемпиони Магнус Карлсен ҳам бор. У 2016 йилнинг ноябрида унвонини ҳимоя қилиш учун Бокуда Карякинга қарши баҳс олиб боради.


ЖУДА ҚИЗИҚ: 17 маротаба қайта кўмилган, кўксида ўқ сақлаган ва бошқа ғалати президентлар 11.01.2017 | Рукн: Ол-а!!! | Муаллиф: diydor · АҚШ президенти Жимми Картер бир куни японияликлар олдида маъруза қилиш чоғида у ўз нутқини ҳазилдан бошлаган. Томошабинларнинг бари бирданига кулиб юборганини кўриб, илҳомланган президент таржимондан қандай қилиб унинг ҳазилини бу қадар моҳирона таржима қилганини сўрабди. У эса “Президент кулгули воқеани айтиб берди. Ҳаммангиз кулишингиз керак”, деганини тан олибди.\n· АҚШ махфий хизмати ходими Жерри Парр болалигида бош ролни Рональд Рейган ўйнаган “Разведка кодекси” киносидан кейин бу касбга қизиқиб қолган экан. У кейинчалик шу идорада ишлаб туриб, Рейганнинг ҳаётини сақлаб қолган. 1981 йилги суиқасд пайтида у отишма бошланиши билан президентни машина ичига итариб юбориб, ҳайдовчига лимузинни касалхонага ҳайдашни буюрган.\n· Суиқасддан сўнг Рональд Рейганни ўпкасида ўқ билан касалхонага етказишган. Жарроҳлик столида ётган президент кислород ниқобини ечиб, шифокорлар билан ҳазиллашди:”Ҳаммангиз республикачи эканлигингизга умид қиламан”. Либерал-демократик нуқтаи назар тарафдори бўлган жарроҳлардан бири қуйидагича жавоб қилди:”Бугун, жаноб президент, ҳаммамиз республикачимиз”.\n· 1980 йилда Зимбабвенинг биринчи президенти сифатида Канаан Банана сайланган. Орадан икки йил ўтиб у фуқароларига ўз фамилиясини масҳара қилишни таъқиқловчи қонун чиқаради.\n· 1881 йилда АҚШ президенти Жеймс Гарфилдга суиқасд уюштирган Шарль Гито жиноят учун “Бульдог” тўппончасини танлайди. Айни дамда у тўппончанинг оддийсини эмас, балки сопи фил суягидан қилинганини олган, Чунки у бундай тўппонча музейда яхшироқ кўринади, деб ҳисоблаган.\n· 1988 йилнинг 3 июлида Америка ракетали крейсери «Vincennes» Форс қўрфазидан учиб ўтаётган Эроннинг йўловчи ташиш лайнерини уриб туширади. Ўшанда самолет ичида 290 нафар одам бўлган. Кейинроқ АҚШ ҳукумати самолётни ҳарбий қирувчи самолёт деб ўйлаганини айтган. Ўшанда президентликка ўз номзодини қўйган Жорж Буш-каттаси ўз сайловчилари билан учрашувларда бир сўзни кўп қайтарган: “Ҳар қандай фактларга қарамай, мен ҳеч қачон Америка Қўшма Штатлари учун узр сўрамайман”.\n· 1960-йилларда Германияда Amphicar автомобил-амфибия ишлаб чиқарила бошланган. Уларнинг бирини Америка президенти Линдон Жонсон харид қилади. У ўз меҳмонларига қуйидагича ҳазил қилишни ёқтирарди. Уларни ранчога автосайрга чақириб, президент кўл олдидаги баландликка чиққан, кейин эса машинани пастликка йўналтириб, тормоз ишдан чиққанини айтиб бақираверган. Машина сувга тушиб кетгач, у сузишда давом этаверган. Жонсон эса йўловчилар реакциясини кузатиб, хохолаб кулган.\n*1860 йилда, Линкольнни АҚШ президенти этиб сайлашларидан бир неча ҳафта олдин у 11-ёшли қизча Грейс Беделлдан мактуб олади. Унда қизча унга овоз беришга ўз яқинларини чорлашини айтиб, Линкольнга чекка соқол ўстиришни маслаҳат беради. Ўша пайтда озғин юзини тоза қилиб қириб юрадиган бўлғуси президент қизчанинг айтганини қилади. Чунки Грейс бу каби соқол аёлларга ёқишини ва улар ўз эрларини унга овоз беришга кўндиришларини айтганди. У президент этиб сайлангач, Америка бўйлаб турнега чиқади ва Грейс яшаган шаҳарга келганда одамлар орасидан қизчани топиб, уни ўпади ва бундай кўркам соқоли айнан у туфайли қўйилганини тан олади.\n* Жорж Буш-каттаси президентлиги пайтида миллий хавфсизлик бўйича маслаҳатчиси генерал-лейтенант Брент Скоукрофт бўлган, у мажлисларда ухлаб қолиши билан машҳурликка эришган. Шундан сўнг Буш, Скоукрофт номидаги мукофот жорий этади. Президент билан учрашув пайтида ухлаб қолганлар бу мукофотга лойиқ топилган. Айни дамда унинг уйқуси нечоғлик давомийлиги, шунингдек хуррак бор-йўқлиги ҳам инобатга олинган.\n* Моника Левински билан можаро халқаро даражага чиқиб кетгандан кейин, Билл Клинтоннинг “атом жомадончаси” учун мутасадди ҳарбий билан учрашуви бўлиб ўтади. Офицер президентдан портфелни очиш учун кодли карточкани сўрайди, у уни янгисига алмаштириши керак эди. Клинтон карточкани қаердадир йўқотиб қўйганини тан олади. У ҳатто карточкани қачон йўқотганини, бир ҳафта олдинми ёки бунга ой бўлганми, эслай ҳам олмайди.\n* 1912 йилда Теодор Рузвельт президентликка ўз номзодини қўйиб, ўз сайловчилари олдида чиқиш қилаётганда унга қарата ўқ узишади. Ўқ унинг кўксига тегади. Бироқ Рузвельт кетмайди, у ўзига суиқасд қилишганини айтиб, кейин яна бир ярим соат гапирган. Ўқ ҳаёти учун хавфли эмаслигини у овчилик тажрибасига кўра аниқлайди-қон туфламаяптими, демак ўқ ўпкани тешиб ўтмаган. Кейинроқ ўқ кўкрак қафасига чуқур киргани маълум бўлган, Бироқ уни олиб ташлаш қолдиришдан кўра хавфлироқ эканлигини аниқланганч, ўқ қолдирилган. Рузвельт бир умр кўксида ўша ўқни олиб юрган.\n* АҚШ президенти Авраам Линкольн ўлимидан сўнг 17 мартта қайта кўмилган. Айни дамда олти мартта унинг тобути очилган. 1901 йилдагина, ўлимидан 36 йил ўтиб, Линкольн танаси мангу ором топди.\n* 1998 йилда Филиппинда Миллий пухталик ҳафталиги ўтказилади. Унинг вазифаси филиппинликларни учрашув ва мажлисларга ўз вақтида келишга ўргатиш эди. Бироқ давлат раҳбари Фидель Рамос очилиш маросимига бир соатга кечикиб келади.\nМавзуга алоқадор бошқа янгиликлар92 ёшли президент яна сайловда қатнашмоқчиЖажжи ўргимчак йўл қурилишини тўхтатдиМусиқачи 3 ҳафта комада нималарни кўрганини гапириб берди17 ойлик ҳомила (янги рекорд)Ол-а:4 ой юраксиз ва кўзида калит билан юрган беморларВИДЕО: Кореялик қиз пардозини ювиб ташлаб ҳаммани лол қолдирдиВИДЕО: Назарбоев аёлларга шундай ҳушомад қилади\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:четыре × 1 = Энг кўп ўқилганлар


hidoyat.uz – “Мовароуннаҳр” нашриётининг сайти - Йиллар салмоғи – асрга тенг\nЙиллар салмоғи – асрга тенг\nБугунги кунларнинг шукуҳи, файзу таровати, айниқса, халқимиз қалбидаги шукрона, фахру ифтихорнинг мақоми ўзгача – жонажон Ўзбекистонимиз мустақилликка эришганининг 25 йиллик байрами яқинлашиб келмоқда. Тарих учун зарранинг зарраларидан бири бўлган бу фурсатда мамлакатимиз ҳаётининг барча соҳаларида илгари қўйилган қадамларнинг салмоғини рақамлар тасдиқлайди. Бу ҳақда эътироф этиш – истиқлол йилларидаги ҳаётимизни таҳлил этиш, бундан хулосалар чиқариш, шунингдек, ишонч билан эртанги кун режаларини тузишга имкон беради.\nШу йилнинг 2 июнь куни эълон қилинган Ўзбекистон Республикаси Президентининг “Ўзбекистон Республикаси давлат мустақиллигининг йигирма беш йиллик байрамига тайёргарлик кўриш ва уни ўтказиш тўғрисида”ги Қарори юртимизнинг кейинги чорак асрлик тарихи саҳифалари халқимизнинг неча асрлик орзулари рўёбидан мунаввар, ғурурбахш эканига яна бир далилдир.\n“Биз учун ҳақиқатан ҳам энг улуғ, энг азиз айём бўлган бу қутлуғ сана ўтган тарихан қисқа даврда босиб ўтган ғоят оғир ва мураккаб, шу билан бирга, шарафли йўлимизни, амалга оширган кенг кўламли ислоҳотларимиз самарасини, қўлга киритган улкан марра ва ютуқларимизни танқидий кўз билан сарҳисоб қилиш, олдимизга қўйган олий мақсад – энг тараққий топган давлатлар қаторига кириш борасидаги устувор вазифаларни белгилаб олишда, ҳеч шубҳасиз, муҳим аҳамият касб этади”, дейилади Қарорда.\nМасъулиятли ва шарафли йўлга чиққан катта карвонга улуғ мақсадлар ярашади. Барча диққат-эътибор, имкониятларни эл фаровонлиги, юрт ободлигига қаратиш мустақилликнинг илк кунларидан Юртбошимиз, ҳукуматимиз раҳбарлигидаги давлат сиёсатининг мағзи, мазмун-моҳияти бўлди. Бу сиёсат изчил амалга оширилишининг меваларидан бугун барчамиз баҳраманд бўлиб яшаяпмиз. Жамиятимизнинг ижтимоий-иқтисодий, маданий-маърифий, маънавий имкониятларининг салмоғи беқиёс даражада юксалди.\nЎзбекистоннинг ўзига хос ва мос тараққиёт йўлидан оғишмай бораётганини бугун дунё эътироф этаётир. Бунга аниқ далил ва рақамлар далолат бўлади: мамлакатимизда ялпи ички маҳсулотнинг ўсиш суръатлари охирги 11 йил давомида жаҳондаги саноқли давлатлар қаторида 8 фоиздан кам бўлмай, бу барқарор ривожланиш аҳолимизнинг ҳаёт даражаси ва сифатини юксалтирмоқда; юртимиз илгариги қолоқ, иқтисодиёти бир ёқлама ривожланган, пахта яккаҳокимлиги кишанларига ҳаётининг барча соҳаси қарам бўлган ўлкадан бугунги кунда изчил тараққий этиб бораётган замонавий индустриал мамлакатга айланди; мустақиллик йилларида иқтисодиётимиз қарийб 6 баробар, аҳоли жон бошига тўғри келадиган реал даромадлар 12 баробардан зиёд ошди; иқтисодиётда саноатнинг улуши 34 фоизга етди, экспорт таркибида тайёр маҳсулотлар улуши 70 фоизни ташкил этаётир. Нефть ва газ кимёси, нефть-газ машинасозлиги, автомобилсозлик, замонавий қурилиш материаллари саноати, темир йўл машинасозлиги, маиший электроника, фармацевтика, юқори технологияларга асосланган озиқ-овқат ва тўқимачилик саноати каби соҳа ва тармоқлар жадал ривожланмоқда; муҳими, янгича, мустақил фикрлайдиган, замонавий касб ва ҳунарларни эгаллаган, шу юртнинг ҳақиқий эгаси ва келажакни яратиш масъулиятини зиммасига олган янги авлод камолга етмоқда. Улар илм-фан, маданий-маиший, спорт соҳасида эришган ютуқлар Ўзбекистон фарзандлари дунёнинг тараққий этган мамлакатлари ёшларидан ҳеч бир соҳада кам эмасликларини такрор-такрор исботламоқда... Бундай асосли, ғурурбахш мисолларни яна кўплаб келтиришимиз мумкин.\nҚарорда Ўзбекистон Республикаси давлат мустақиллигининг йигирма беш йиллигига тайёргарлик кўриш ва уни ўтказиш бўйича республика комиссияси таркиби тасдиқланиб, комиссия “Гўзал ва бетакроримсан, муқаддас Ватаним, жоним сенга фидо, Ўзбекистоним!” деган бош ғояни мужассам этган ташкилий-амалий, маънавий-маърифий тадбирлар ва тарғибот-ташвиқот ишлари дастурини ишлаб чиқиши белгилаб қўйилган. Айни кунларда комиссия махсус дастур бўйича диёримизнинг барча ҳудудларида катта байрамни муносиб кутиб олиш ва ўтказиш юзасидан кенг қамровли тадбирларни амалга оширмоқда.\nБайрам – барчамизники, ҳаммамизнинг бугунимиз, келажагимиз билан боғлиқ. Унга тайёргарлик кўришда ва ўз мақомига яраша тарзда нишонлашда барчамиз масъулмиз. Ўз оиламиз, маҳалламиз, шаҳару қишлоқларимизда рўй бераётган янгиланишлар, ижобий ўзгаришларни равшан шуур кўзи билан кузатиш, холисона хулоса чиқариш қалбларимизга шукрона бағишлайди. Шу шукронани фарзандларимиз онгига сингдириш – бурчимиз. Зеро, бу яхшиликлар, шароит ва фаровон ҳаётни бундан чорак асргина муқаддам тасаввур ҳам этолмагандик. Аллоҳ марҳамати, фидойи раҳбарларнинг саъй-ҳаракати туфайли барқарор бўлиб турган Ватанимиз осмонининг мусаффолиги, тонгларимиз осойишталиги, кўпмиллатли халқимизнинг ўзаро меҳр-оқибатлилиги барча ютуқларимизнинг муҳим омилидир.\nҚарорда “...бугун биз бошимиздан кечираётган ўта таҳликали замонда, ён-атрофимизда турли таҳдид ва хатарлар кучайиб бораётган бир шароитда энг катта ва бебаҳо бойлигимиз бўлган тинчлик ва осойишталикни кўз қорачиғидек асраш, миллатлар ва фуқаролараро дўстлик ва ҳамжиҳатлик, ўзаро ҳурмат ва меҳр-оқибат муҳитини янада мустаҳкамлаш, доимо ҳушёр ва огоҳ бўлиб, тинчлик учун курашиб яшаш ҳал қилувчи аҳамиятга эга эканини чуқур очиб бериш” байрамолди тадбирларини белгилашда устувор йўналишлар бўлиши кўрсатиб қўйилган. Бу вазифани бажаришга ҳисса қўшиш – барчамизнинг маънавий бурчимиз. Зеро, биз тинчлик ва осойишталикда ҳаёт қанчалар файзу баракотли, кунлар мазмунли ўтишини, эзгу ниятлар рўёбидан баҳрамандликнинг қадр-қимматини теран англаб боряпмиз. Бунинг учун Парвардигори оламга ҳамду сано, шукроналаримиз бардавом бўлсин.\n518 марта ўқилган.


23 мамлакат раҳбарлари пандемия бўйича глобал келишувга эришишга чақирмоқда\n23 мамлакат раҳбарлари ва Жаҳон соғлиқни сақлаш ташкилоти пандемияга қарши кураш бўйича глобал келишувга эришишга чақирмоқда.\nУшбу баёнотга Буюк Британия, Германия, Франция, Жанубий Корея ва бошқалар қўшилди. Ҳужжатда айтилишича, бирон бир мамлакат ёки халқаро ташкилот пандемия таҳдидини мустақил равишда енголмайди. Шартнома, ташаббускорларнинг фикрига кўра, мамлакатларга фавқулодда ҳолатларда хабар бериш, маълумотлар алмашинуви ва профиль тадқиқотлари бўйича ҳамкорликни кучайтиришга ёрдам бериши керак.\nШартномани ташаббускори бўлган давлатлар раҳбарлари CОВИД-19 Иккинчи Жаҳон Урушидан буён энг катта муаммога айланганини ва фақат биргаликда курашиш мумкинлигини таъкидладилар. Баёнотни имзолаганлар вакциналарни иложи борича тезроқ ишлаб чиқариш ва жорий этишнинг муҳимлигини таъкидладилар.\nКоронавирус пандемияси бошланганидан бери дунёда 128 миллиондан ортиқ COVID-19 касаллиги аниқланди. Деярли уч миллион киши вафот этди. Юқумли касалликларнинг аксарияти Қўшма Штатларда қайд этилган — 31 миллиондан ортиқ. Ярим миллиондан ортиқ бемор вафот этди.


Ёзги таътилда иш ва саёҳат дастури | АҚШнинг Ўзбекистондаги элчихонаси\nЁзги таътилда иш ва саёҳат дастури\nБош саҳифа\tБош саҳифа | Визалар | Ноиммиграцион визалар | Тез-тез бериладиган саволлар | Ёзги таътилда иш ва саёҳат дастури\nАлмашув ташриф дастурининг (J-1 визалар дастури) мақсади нимадан иборат?\nАлмашув ташрифлари дастурининг мақсади жаҳонни таълим ва маданий алмашув орқали ўрганишдан иборат. Алмашув дастури бўйича келган барча ташриф буюрувчилар дастурлари тамомлангандан сўнг ўз давлатларига қайтиб бориб янги тажрибаларни ўртоқлашишлари ва тарқатишлари кутилади.\nЁзги таътилда иш ва саёҳат (ЁТИС) дастури қатнашиш ҳуқуқига кимлар эга?\nУшбу ёзги таътил мавсумида Америка маданиятини ўрганиш ва ишлаш учун имконият берувчи дастурда қатнашиш учун инглиз тилини етарли даражада билишларини намойиш қила оладиган олий таълим муассасасаларининг талабалари ариза беришлари мумкин. Дастурда қатнашиш имкониятига бакалавриат, магистратура ва докторантурада ўқиётган шахслар эгадирлар.\nАгар мен шу йил ўқишни битираётган бўлсам, мен дастурда қатнашиш учун ариза беришим мумкинми?\nЯкуний курсда таълим олаётган ва шу йил ўқишни битирадиган талабалар ўқув йили тугаши билан бошланадиган таътил давомида дастурда қатнашиш учун ариза беришлари рухсат этилади. Бундай талабалар аризаларини ўқув дастурлари тамом бўлмасдан туриб топширишлари керак.\nМен касб-ҳунар коллежи талабасиман. Мен дастурда қатнаша оламанми?\nСиртқи, масофавий шаклда таълим олаётган талабалар ҳамда касб-ҳунар коллежлари талабалари қатнашиш ҳуқуқига эга бўлмайдилар.\nБарча ҳужжатларим тайёр. Виза суҳбати учун аризамни илк қачон топширсам бўлади?\nЁТИС дастурига аризалар 2019 йил 15 мартдан бошлаб қабул қилинади.\nМен Ўзбекистон фуқароси эмасман аммо Ўзбекистонда яшайман ва ўқийман. Мен ЁТИС дастурида қатнаша оламанми?\nҲа, агарда сиз Ўзбекистон резиденти бўлсангиз (яшаб, ўқисангиз) сиз ЁТИС дастурида қатнаша оласиз. Агарда сиз Ўзбекистонда яшамасангиз ёки ўқимасангиз унда сиз ЁТИС дастурига аризангизни яшаётган ва/ёки ўқиётган давлатингизда топширишингиз керак.\nДастурда қатнашиш учун қатнашчилар ёши қандай чекланади?\nАҚШ қонунчилигига мувофиқ ушбу дастур қатнашчилари ёши чекланиши кўзда тутилмайди.\nАҚШда ЁТИС дастури бўйича ташрифимни узайтиришим мумкин бўладими?\nДастурни узайтириш рухсат этилмайди. Талабалар университет ёки институтларидаги ўқув йили бошланмай туриб Ўзбекистонга қайтиб келишлари шарт.\nДастур бошланишидан қанча вақт аввал Америка Қўшма Штатларига кириб боришим мумкин?\nСизга берилган DS-2019 шаклда кўрсатилган дастур бошланиш санасидан 30 кун аввал ва ундан кейин келишингиз мумкин. Алмашув дастурингиз якунлангач сизга АҚШни тарк этиш учун 30-кунлик муҳлат берилади. Ёдингиздан чиқармангки, ЁТИС дастурида қатнашишингиз ўз университетингизда дарслар ёки имтиҳонларга қатнашмасликка сабаб бўла олмайди.\nЖорий дастуримни якунлаганимдан сўнг бошқа J1 дастурида қатнаша оламанми?\nСизга бериладиган J-1 виза ФАҚАТГИНА сизнинг жорий J-1 алмашув дастурингизга ва сизнинг бу дастур учун белгиланган ҳомийингизга тегишли. Жорий J-1 дастурингиз якунлангач сиздан Америка Қўшма Штатларини тарк этишингиз кутилади. Агарда сиз иккинчи J-1 алмашув дастурида қатнашишни режалаштирган бўлсангиз (бошқа категорияда ва бошқа J-1 ҳомийи орқали) АҚШга иккинчи дастур орқали кириб бориш учун сиз J-1 визаси учун қайтадан янги J-1 дастур ҳомийи орқали ариза беришингиз керак.\nАгарда мен алмашув ташрифлари дастурига аъзолигимни бекор қилсам, менинг J-1 визам статусига нима қилади?\nАгарда сиз дастурни тарк этишни режалаштирадиган бўлсангиз сиз бу ҳақда ўзингизнинг дастур ҳомийингизга мурожаат қилиб уни ҳабардор қилишингиз лозим. Сизнинг дастурингиз ҳомийси бу маълумотни SEVIS тизимига киритади ва сиз Америка Қўшма Штатларини дарҳол тарк этишингиз керак бўлади. Дастур якунлангач бериладиган 30-кунлик қўшимча вақт сиз дастурни муваффақиятли якунламаганингиз сабабли сизга берилмайди.\nАгарда менинг алмашув дастуримнинг ҳомийи менинг алмашув ташрифи дастуримни бекор қиладиган ҳолда менинг J-1 визам статусига нима қилади?\nАгарда сизнинг ҳомийингиз сизнинг алмашув дастурида қатнашишингизни сабабидай қатъий назар бекор қиладиган бўлса, ҳомий бу ҳақда маълумотни SEVIS тизимига киритади ва сиз Америка Қўшма Штатларини дарҳол тарк этишингиз керак бўлади. Дастур якунлангач бериладиган 30-кунлик қўшимча вақт сиз дастурни муваффақиятли якунламаганингиз сабабли сизга берилмайди.\nЭшитишимча, дастур якунлангач қўшимча 30-кунга қолишга рухсат этилган. Шунга аниқлик киритиб беринг.\nАлмашув дастури орқали ташриф буюраётган шахсга унинг DS-2019 шаклидаги кўрсатилган вақт (бошланиш ва якунлаш саналари) ва унга қўшимча “саёҳат учун ажратилган” 30-кунлик муҳлатга кириш рухсат этилади (8 CFR 214.2(j)га қаранг). Шу 30-кунлик муҳлат берилиши Ички хавфсизлик вазирлиги (DHS) томонидан кўзда тутилган. DHSнинг кўрсатмасига кўра, дастур якунланганидан сўнг бериладиган 30 кунлик муҳлат дастур муваффақиятли тамомланган кундан бошлаб берилади ва шу вақтни қатнашчи Америка Қўшма Штатлари ичида саёҳат ва/ёки мамлакатни тарк этиш учун тайёргарлик кўриш учун ишлатиши мумкин; бошқа мақсадлар кўзда тутилмаган. Ушбу вақт мобайнида ҳорижий фуқаролар DHS юрисдикциясида бўлишади. Ушбу вақт мобайнида қатнашчининг SEVIS тизимидаги ёзуви очиқ статусда бўлмаган ҳолда дастурни узайтириш ва/ёки бошқа дастурга ўтказишга рухсат берилмайди.\nЁзги таътилда иш ва саёҳат дастури талабаларнинг таълим дастури шаклидан қатъий назар (яъни, бакалавриат, магистратура, докторантура) уларга қатнашишга имконият берадими ёки чекланмалар кўзда тутилганми?\nЁзги таътилда иш ва саёҳат дастури (ЁТИС)да қатнашиш шартлари: Ушбу дастур категориясидага қатнашчилар сифатида аризачининг ўзининг давлатида ёки ҳорижий давлатда мактабдан кейинги таълим дастурларида ҳалол қатнашувчи талабалар дастурга ариза бериш вақтида улар аккредитациядан ўтган мактабдан кейинги таълим муассасасида ёки мамлакатнинг таълим тизимида шунга тенглаштирилган муассасада кундузги таълим олаётган бўлсалар ҳисобланадилар. Онлайн-таълим, бундай таълим тўлиқ кундузги таълимга тенглаштирилган бўлсада ҳам ва академик даража олишга олиб борадиган бўлсада ҳам талабани ушбу дастур қоидаларига кўра кундузги таълим олаётган шахсларга тенглаштирмайди ва бундай талабалар Ёзги иш ва ташриф дастурида қатнаша олмайдилар. Якуний курс талабалари дастурда ўқув йили тамомланиши билан бошланадиган таътил давомида қатнашиш учун ариза беришлари мумкин, аммо бундай аризалар талаба таълим дастурини тамомламай туриб топширилиши лозим.\nАгарда АҚШга боргандан сўнг талаба иш жойини алмаштирмоқчи бўлса, у нима қилиши керак бўлади?\nЁТИС дастурининг барча қатнашчилари шу ҳақда огоҳлантириладиларки, АҚШга етиб келганлари ва ишни бошлаганлари, турар жойлари ўзгарган ҳолда манзиллари ҳақида дастур ҳомийига ҳабар бериш уларнинг масъулиятидир. ЁТИС дастури қатнашчилари иш жойларини ўзгартирмоқчи ёки қўшимча ишга жойлашмоқчи бўлганда улар АҚШдаги ҳомийларига режалаштираётган иш жойлари тўғрисида маълумот бериб ҳомий дастлабки иш жойига жойлаштиришда амалга оширган текширишлар каби барча жараёнларни ўтказиб ижобий жавоб беришини янги ишни бошламай туриб кутишлари лозим.\nТалаба DS-2019 ҳужжатини йўқотиб қўйса нима бўлади?\nАгарда алмашув дастури бўйича келган шахс DS-2019 формасини йўқотиб қўйса у унга бириктирилган ҳомийдан шакл нусҳасини олиши лозим.\nАгарда қатнашчи Ўзбекистон фуқароси бўлиб туриб ҳорижий давлатда таълим олаётган бўлса, дастурда қатнашиш учун аризани қаерда топшириши керак?\nДастурнинг саналари талаба ўқийдиган ўқув юртнинг ёзги таътилига тўғри келиши керак бўлгани сабабли барча қатнашчиларга ЁТИС дастурига аризаларини улар ўқийдиган давлатда жойлашган элчихона ёки консуллик орқали топширишлари тавсия этилади.\nЭшитишимча, J1 виза эгалари оила аъзоларини АҚШга олиб боришлари мумкин. Мен оила қурганман. Умр йўлдошимни Ёзги таътилда иш ва саёҳат дастурига ўзим билан олиб борсам бўладими?\nЁзги иш ва ташриф дастури қатнашчилари, тарбиячилар, ёрдамчи ҳодимлар ва юқори синфлардаги алмашув дастурлари қатнашчиларининг оила аъзолари биргаликда боришлари кўзда тутилмайди. (Масъул шахслар учун: Агарда сизга DS-2019 формаси билан J-2 визаси учун ариза тушиб келадиган бўлса бундай ҳолатларда CA/VO/F/ET билан боғланишингизни сўраймиз).\nМен кундузги дастурда ўқийман ва ўқишим якунида диплом оламан. Аммо, ўқиш онлайн шаклда ориб борилади. Мен ЁТИС дастурида қатнаша оламанми?\nОнлайн шаклдаги таълим унинг кундузги ҳисобланганига ва диплом берилишига олиб боришига қарамай талабани ушбу Ёзги иш ва ташриф дастурида қатнашиш мақсади учун кундузги ўқийдиган талабага тенглаштирмайди.\nМенга суҳбат давомида Уильям Уилберфорс қонуни тўғрисида маълумотни бериб, у билан танишиб чиқишимни сўрашди. Унинг менга нима алоқаси бор?\nОдам савдоси фидоларини ҳимоя қилиш тўғрисидаги Уильям Уилберфорс қонунини қайта тасдиқлаш тўғрисидаги 2008 йил қабул қилинган қонунга мувофиқ барча J визасига ариза бераётган ҳорижий фуқаролар уларнинг АҚШ федерал иммиграция, меҳнат қонунчилигида кўрсатилган ҳуқуқлари билан таништирилишлари шарт. Бу маълумотлар қаторида Америка Қўшма Штатларида қулдорчилик, мажбурий меҳнат, одам савдоси, сексуал ҳужумлар, товламачилик ва ишчиларни эксплуатация қилишларнинг қонунга зидлиги ва ҳоказо.\nМен университетдаги дарсларим бошлангунча қайтиб кела олмадим, аммо АҚШни алмашув дастурим тугагач белгиланган 30 кунлик муҳлат тугамай тарк этганман ва АҚШ иммиграция тўғрисидаги қонунларини бузмаганман. Бу ҳолат менинг келажакдаги дастурга топширган аризаларимни кўриб чиқилишига таъсир кўрсатадими?\nИлгари ЁТИС дастурида қатнашган ва олий таълим муассасасидаги дарсларига вақтида қайтмаган талаба кейинчалик ЁТИС дастурига қайтадан ариза берадиган бўлса, бу ҳолат уларнинг келажакда алмашув визаларини олишга ва дастурда қатнашишга ҳақлилигини сўроқланишига (яъни, “ҳалол студент”лигини аниқлашга) сабаб бўлиши мумкин. Бундай бўлишига ҳақиқатдан ҳам аввалги алмашув дастури муваффақиятли якунланганидан сўнг бериладиган 30 кунлик муҳлат ёки АҚШ иммиграция тўғрисидаги қонунчилиги бузилганлиги ёки бузилмаганлиги аҳамиятга эга эмас. Ҳар бир бундай ҳолат алоҳида равишда кўриб чиқилади.\nАмерика Қўшма Штатларида бирдан ортиқ иш жойида ишлашим мумкинми?\nАлмашув ташрифи дастури регламенти қатнашчини иккинчи иш жойига жойлашишини тақиқламайди. Аммо сизга ҳомийлик қилаётган ташкилотдан иккинчи иш жойига розилик беришдан олдин мурожаат қилишингиз лозим. Барча ишга жойлашишларни ҳомийлик қилаётган ташкилот кўриб чиқиб тасдиқлаши шарт.\nМенга ҳомийлик қилаётган ташкилот ёки иш берувчим устидан арз қилмоқчи бўлсам нима қилишим керак?\nШикоятларингизни Давлат департаментига jvisas@state.gov манзилига юборишингиз мумкин. Аммо, сизнинг дастурингиз учун масъулият аввалан бор сизга ҳомийлик қилаётган АҚШдаги ташкилотга юклатилган. Агарда сиз иш берувчи устидан арз қилмоқчи бўлсангиз сиз дастлаб ҳомийингизга ёрдам сўраб мурожаат қилишингиз керак. Ҳомий тўғрисидаги ва мурожаат учун маълумотлар DS-2019 шаклнинг 7-бўлимида келтирилган.\nАҚШга етиб келгач мен иш топишга қийналсам ёки таклиф этилаётган иш шартлари менда савол туғдирса нима қилишим керак?\nАгарда сизда саволлар туғилса ёки иш топишда қийинчиликларга учрасангиз, ёки иш шартлари сизда шубҳа туғдирса, сиз дастлаб ўзингизнинг ҳомийингизга мурожаат қилишингиз лозим. Шунингдек, Давлат департаменти билан боғланишингиз ҳам мумкин (jvisas@state.gov). Истасангиз, яқин орада жойлашган сизнинг давлатингизнинг элчихона ёки консуллигига мурожаат қилишингиз мумкин.\nМенинг DS-2019 шаклдаги ҳужжатимда кўрсатилган БОШЛАНИШ ва ЯКУНЛАШ саналари нимани ифода қилади?\nДастурнинг бошланиш ва якунланиш саналари сиз қачон ишлашни бошлашингиз ва қачон ишлашни тўҳтатишингиз кераклигини билдиради. Дастур бошланиш санасида ёки ундан кейинги исталган санада ишлашни бошлашингиз мумкин, шу билан бирга дастур якунланиш санасида сиз ишлашни тўҳтатишингиз зарур. Дастур якунланган санадан сўнг ишлаган ҳолатингиз сизнинг келажакдаги дастурда қатнашиш учун берган аризаларингизни кўриб чиқилишига таъсир кўрсатади.\nМени безовта қилаётган муаммоларни менинг ҳомийим ечмаса, ким билан боғланаман?\nДавлат департаменти томонидан барча қатнашчиларнинг соғлиқ ва хавфсизлигини таъминлаш мақсадида ишонч хизмати ташкил этилган. Ҳомийлар томонидан бир қатор амаллар қўлланилиши тақиқланган, шулар қаторида қатнашчига дастурини бекор қилишни пўписа қилиш ёки қатнашчини шикоят қилгани ёки ташқи томонлардан ёрдам сўрагани учун бошқа бир равишда унга чора кўриш. Қатнашчилар Давлат департаменти билан исталган пайт 1-866-283-9090 телефони орқали боғланишлари ёки jvisas@state.gov манзилига мурожаат қилишлари мумкин.\nАгарда менинг алмашув ташрифим дастури бўйича саволларим ёки бошқа безовта қилган масалалар бўлса, кимга мурожаат қиламан?\nСизга бириктирилган ҳомий билан боғланинг, унинг исми ва телефон рақами сизнинг DS-2019 шаклдаги ҳужжатингизда кўрсатилган.\nSEVIS тизимида рўйхатдан ўтиш масалалари бўйича кимга мурожаат этаман?\nСизнинг J-1 дастуридаги ҳомийингиз билан боғланишингиз лозим. Ҳомийингизга сизга барча J-1 алмашув ташриф дастурингизга оид масалалар бўйича сизга ёрдам ва маслахат бериш вазифаси юклатилган.\nИжтимоий суғурта картасини олишга оид саволлар кимга йўлланиши лозим?\nСизга бириктирилган ҳомий ва Ижтимоий суғурта маъмурияти билан боғланинг.\nJ-1 визасига ариза топшириш учун нима ҳужжатлар керак бўлади?\nСизнинг дастурингиз ҳомийси томонидан берилган DS-2019 шаклдаги ҳужжат (қатнашиш ҳуқуқини тасдиқловчи гувоҳнома)\nБошқа тасдиқловчи ҳужжатлар – рўйхати тегишли элчихона ёки консулликнинг веб-сайтида эълон қилинган\nАмерика Қўшма Штатларига бориш ҳуқуқини берувчи паспорт\nТўлдирилган DS-160 шаклдаги онлайн-ариза (иммиграцияга оид бўлмаган виза аризаси)\n160 доллар виза йиғимини тўланганлигини тасдиқловчи квитанция\nСуръатларга қўйиладиган талабларга жавоб берувчи 2х2 дюйм (5х5 см) ўлчамдаги фотосуръат\nJ-визалари тўғрисида қўшимча маълумотларни Консуллик ишлари бюросининг алмашув дастури визаларига бағишланган интернет-саҳифасидан олишингиз мумкин. Элчихона ёки консулликда виза олиш учун суҳбатга ёзилиш ёки аризани кўриб чиқиш учун тўловни амалга ошириш ва бошқа саволларга жавоблар сиз ариза бермоқчи бўлган АҚШ элчихонаси ёки консуллигининг интернет-сайтида келтирилган.\nDS-2019 шаклдаги гувоҳномани қаердан оламан?\nДастур учун тасдиқланган ҳомийлар бўлажак ёки жорий ташриф қилувчи шахсларга ўзларининг дастурлари доирасида DS-2019 шаклдаги ҳужжатларини бериш ҳуқуқига эгалар.\nJ-1 виза эгаси сифатида ишга жойлашиш ҳуқуқим борми?\nJ-1 визалари эгалари фақатгина уларнинг DS-2019 ҳужжатларида кўрсатилган ва алмашув дастурларининг шу категориясига оид тегишли меъёрий ҳужжатларда кўрсатилган фаолият турлари билан шуғулланиш ҳуқуқига эгалар.\nМенга ҳомий керак бўладими?\nҲа. Давлат департаменти бир қатор АҚШнинг ҳукумат, таълим ва хусусий ташкилотларига таълим ва маданият соҳасидаги алмашув дастурларини амалга ошириш ҳуқуқини берган. Алмашув ташрифи дастурида қатнашиш учун ҳорижий фуқаролар Давлат департаменти томонидан тасдиқланган ҳомий ташкилот томонидан ҳомийлик кўмагини олишлари керак.\nДастур ҳомийлари улар бошқараётган алмашув ташрифи дастури учун хорижий фуқароларни танлаш, шунингдек, ташриф буюрувчи шахсларни Америка Қўшма Штатларида сафар давомида қўллаб-қувватлаш ва кузатиб бориш учун жавобгарлар.\nТасдиқланган ҳомийлар рўйхати ва уларнинг дастурлари тўғрисида маълумот шу ерда келтирилган.\nАгар бирор бир алмашув дастури бўйича келган шахс паспортини йўқотиб қўйса, нима қилиш керак?\nАмерика Қўшма Штатларига келган ҳорижий шахс паспортини йўқотганда дарҳол ўз давлатининг элчихонаси ёки консуллигига паспортни йўқотилгани тўғрисида ҳабар бериб, тиклаш тўғрисида маълумот олишлари керак. Embassy.org саҳифасида Вашингтон шаҳрида жойлашган барча элчихоналар тўғрисида маълумотлар келтирилган. Қатнашчи ўз давлатининг элчихонаси ёки консуллигига янги паспорт олиш учун топширгани DS-2019 гувоҳномасининг янги нусҳасини унга бириктирилган ҳомийдан олиши мумкин.


“Насаф-2” навбатдаги ғалабани қўлга киритди – Voha.uz\nVoha.uz > "Насаф" ҳақида > “Насаф-2” навбатдаги ғалабани қўлга киритди\n“Насаф-2” навбатдаги ғалабани қўлга киритди\n26-05-2016 authorФикр билдиринг"Насаф" ҳақида, Ўзбекистон Биринчилиги, Янгиликлар, хабарлар, мақолалар 1 135\nБугун XXV Ўзбекистон биринчилигининг 11-тур учрашувлари давом эттирилди. Мамлакат биринчилигида иштирок этаётган Нурали Султонов бошчилигидаги “Насаф-2” жамоамиз сафарда Уйчи туманининг “Хотира-79” жамоаси билан ўзаро баҳс олиб борди.\nЎйин голларга бой бўлди. Учрашувда жамоамиз тезкор гол киритиб, ҳисобда олдинга чиқиб олди. Аммо жамоамизнинг бу голига мезбонлар биринчи бўлимнинг 12 ва 19-дақиқаларида икки тўп билан жавоб қайтаришга эришишди. Биринчи бўлим “Хотира-79” жамоасининг ҳисобда устунлиги билан якун топди.\nИккинчи бўлимни кўтаринки руҳда бошлаган “ёш аждарлар” 47-дақиқадасидаёқ орадаги ҳисобни тенглаштиришди. Мезбонлар 51-дақиқада яна ҳисобда олдинга чиқиб олишди.\nШундан сўнг жамоамиз кетма-кет тўртта гол уришиб, ҳисобни йирик 3:6 кўринишга олиб келишди. Мезбонлар эса учрашувнинг қўшимча вақтларида орадаги ҳисобни қисқартиришга эришдилар, аммо тенглаштиришга уларда вақт камлик қилди.\nШундай қилиб, Нурали Султонов шогирдлари сафарда ўйнашларига қарамасдан рақиблари устидан иродали ғалаба қозонишди.\nУчрашувдаги голларни жамоамиз ўйинчиларидан Дилшод Саитов (1), Шамсиддин Сағдуллаев (1), Худоёрхон Сағдуллаев (2) ва жамоамиз ҳужумчиси ва тўпурари Аслиддин Абдиев ҳам иккита гол киритишга эришди.\nЎзбекистон Биринчилиги-2016, 11-тур\n“Хотира-79” (Уйчи) – “Насаф-2” 4:6. 2453 томошабин.\nҲакамлар: Р.Копадзе (Фарғона) – 8,0, Т.Суюнов (Гулистон) -8,2, И.Носиров (Гулистон) – 8,0.\nНазоратчи: Т.абдуллаев (Тошкент).\nГоллар: С.Абдуллаев, 12’-1:1, А.Султонов, 19’-2:1, 51’-3:2, 90+3’-4:6 – Дилшод Саитов, 3’-0:1, Шамсиддин Сағдуллаев, 47’-2:2, Аслиддин Абдиев, 62’-3:3, 76’-3:5, Худоёрхон Сағдуллаев, 71’-3:4, 85’-3:6.\nОгоҳлантиришлар: Б.Тўрабоев 42, А.Султонов 78 – Зийнатилло Икромжонов 23, Ғолиб Ғайбуллаев 52, Достон Бердиқулов 57, Аслиддин Абдиев 62.\nШаҳзод Шайманов: “2008 йил энг яхши ёш футболчи бўлганимдан кейин юлдузлик касалига дучор бўлганман”


«ОТАМ МЕНИ КАЛТАКЛАЙДИ...» ЁХУД БЎЙИ ЕТГАН ҚИЗНИНГ НАДОМАТЛАРИ | Суғдиёна биринчи аёллар электрон журнали\n«ОТАМ МЕНИ КАЛТАКЛАЙДИ...» ЁХУД БЎЙИ ЕТГАН ҚИЗНИНГ НАДОМАТЛАРИ\nМавжуда, 18 ёш: — Оилада 4 фарзандмиз. Икки акам ва бир укам бор. Атрофимда шунча ишонганларим борлигидан аслида қувонишим керак. Лекин буни бирор марта ҳам ҳис қилмаганман. Чунки ака-укаларимнинг ҳаммаси ўзича мени тарбияламоқчи, йўриғига солмоқчи бўлади. Ҳатто дадам ҳам уларни қўллаб-қувватлайди. Онам эса мени оиламиз эркакларининг важоҳатидан ҳимоя қила олмайди. Яқинда жуда хунук воқеа содир бўлди. Мен акаларимнинг гапи билан отамдан калтак едим... Бўйи етган қиз, калтак ейишга сабаб бўладиган бирор иш қилгандир-да, дерсиз. Бу йил коллежни битирдим, ишонасизми-йўқми, умримда бирор марта кинотеатрга тушиб, фильм томоша қилмаганман. Бирор дугонамникига меҳмонга бормаганман, мактаб ва коллежга ўқиш учун тўғри бориб, тўғри келардим. Чунки дадамдан ҳам аввал акаларим ҳеч қаерга рухсат беришмайди. Хуллас, коллежни тугатганимиздан сўнг гуруҳдошларим битирув оқшоми ўтказиш тараддудини кўра бошлашди. Имтиёзли диплом олдим, лекин ҳечам хурсанд эмасдим. Мени ҳеч ким кечага таклиф қилмади, чунки барчага беш қўлдек аён: барибир менга рухсат тегмайди ва бормайман. Ичимдан зил кетган бўлсам-да, ўзимча онамга дардимни айтиб, байрамга боришим учун уйимиздагиларни кўндирмоқчи бўлдим. Онам бечора менга раҳми келиб, кундуз куни бўлганида «Ҳеч кимга айтмай бориб келардинг» деб қолди. Буни гуруҳ сардоримизга айтганимда ҳамма бир овоздан қарсак чалиб юборди. Ўзимда йўқ хурсанд, икки ҳафта давомида тайёргарлик кўрдим. Онам иккаламиз холамнинг қизидан кўйлак сўраб турдик. Сочимни турмакласам, сезиб қолишади, деб майда ўриб ётдим. 11 ёшли укам билан бир хонада ухлаймиз. Битирув базми куни эрталаб укам бошқачароқ эканимни сезиб қолибди. «Қаёққа кетмоқчисан?» деб сўрайверди. Юз-қўлимни ювиб келгунимча, кароват тагидан кўйлакни топиб олиб, беркитиб қўйибди. Роса йиғладим. «Ҳеч кимга айтма, бугун битирув байрамим бўлаяпти, бир марта, умримда бир марта борай» дедим. Укамнинг раҳми келгандек бўлиб, «Ойимга айтган бўлсанг, майли бор. Фақат 15:00 гача уйда бўл», деди. Байрамга одмигина, бировнинг кўйлагида, ўрилган соч билан бордим. Ўртоқларим «Сочларинг узун, чиройли, ўримларингни ечсанг, жамалак бўлади», деб қўярда-қўймай кокилларимни ечишди. Бир дугонам юз-кўзимни бўяб қўйди. Аксига олиб, тадбир ҳам бошқа ўртоқларим келавермагани учун бошлана қолмасди. Соат 15:15 лар чамаси. Умримда биринчи марта даврада рақс тушаётган маҳалим икки акам ва укам етиб келиб, силтаб олиб чиқиб кетишди. Дўстларим ортимдан чиқиб, акаларимни қолишимга кўндирмоқчи бўлишганди, ўртанча акам икки гуруҳдошимни дўппослай кетди. Уларни зўрға ажратиб олдик. Таксига ўтириб, роса йиғладим. Улар сочимни йиғиб олишимга ҳам қўйишмади. Шу ҳолатда дадам кўрсин, деб турткилаб уйга олиб келишди. Ойим уйда бўлмагани учун дадам мени калтаклаганини кўрмади... «Институтга кириш ҳақида ўйлама ҳам! Ўртоғимнинг ўғлига узатаман, икки ойдан кейин эрга тегасан!» деди отам.\nХўш, МУАММО нимада?\nОнага: Она — оиладаги иқлимни мўътадиллаштирувчи, муносабатларни мувофиқлаштирувчи шахс. Бу ерда эса оналикнинг ушбу функцияси умуман бажарилмаётганлигини кўриш мумкин. Она ҳимоя қилмаса, акалар ўзига тегишли буюмдек муомала қилса, ҳурмат қилмаса, ука ён босмаса, ота бўй етган қизни калтакласа, бир навниҳолга шунча муаммо оғирлик қилмасмикан, ҳаётдан кўнгли совиб кетмасмикан? Онаси, сиз ҳаётга келиб нима кўрдингиз? Турмуш ўртоғингизнинг бошқа бир кўчада яна бир оиласи борлиги боис, 4 болангиз билан сизни ёлғиз ташлаб кетмаслиги учун унинг ҳамма зуғумларига кўниб яшашдан бошқа нима қилдингиз? Нимадан бунчалар тилингиз қисиқки, ўзингиз дунёга келтирган ўғилларингизни синглисига меҳрли бўлишга ўргатолмайсиз, унга қўриқлаш ва калака қилиш объекти сифатида қарамасдан, ҳурмат ва ҳимоя қилиш кераклигини тушунтиролмайсиз? Ўғилларингизга кундошингизнинг ўзига қараб, ҳар ерда очилиб-сочилиб юришини айтавериб-айтавериб, барча қошига қалам тортган, кафега борган аёллар ёмон йўлга кириб кетади, деган фикрни сингдиргансиз. Эҳтимол, қизингизнинг шунча йилдан бери юзингизни ерга қаратмагани, аъло ўқиб имтиёзли диплом олгани, сизлардан фақат бир мартагина рухсат сўраётганини отасига айтганингизда, у ҳам дарров жазавага тушмаган, камарини ечиб, уни саваламаган бўлармиди? ОТАга: Дунёни ҳамма ўз қаричи билан ўлчайди, дейдилар. Сизни бутун маҳалла уч хотинли бойвачча,Â деб билади. Ўғилларингиз бу қадар ўзига ишонч билан ҳаракат қилишида етарлича асос бор. Улар сизга қарши боришолмайди, чунки катта пул бериб, оғизларини мойлаб турасиз. Ҳар бири отамга ёқай, бошқа болаларига кетиб қолмасин, деб ўзини яхши кўрсатишга уринади. Сиз отага уят, тагингизда машина, қўша-қўша уй-жойингиз бўла туриб, эрта-индин уйингиздан кетадиган, муваққат меҳмонингиз — қизингизга алоҳида бир хона ажратиб бермагансиз! Ҳатто энг қўли калта одам ҳам қиз бола эркин ҳаракат қилсин, ака-укалари орасида қисиниб юрмасин, деб шароит яратиб қўяди. 11 ёшли йигитчани қоровул қилиб қўйишдан нима маъно? Нимадан бунча қўрқасиз? Агар қизингизни яхши билмаганимда, отасининг ишончини йўқотгандир-да, деб ўйлаган бўлардим. Бир байрамга бесўроқ боргани учун уни ҳатто ўқишга ҳужжат топширишдан, олий маълумот олишдан мосуво қилишга ҳақлимикансиз? АКА-УКАЛАРга: Эҳ, акалар, сингилни уриб, қўрқитиб, бақириб-чақириб тарбиялаб бўлмайди-ку! Синглингиз ўзи учун бегона даврада ўтирган бўлса ҳам майлийди. Нима, сиз ўзингиз ўтиришларга бормайсизми? Синфдош, курсдош қиз билан гаплашмайсизми? Улар билан мулоқот асносида хаёлингизда фақат ёмон нарсалар бўладими? Нега одамларга ишонмайсиз? Биттагина синглингиз бор, ўзингиз тараллабедод юришни, кечаси 2да уйга келишни биласиз-у, унинг 3 соатли байрамини кўролмайсизми? Чиндан ҳимоя қилишни истар экансиз, бирор жойга борадиган бўлса, ярим соат вақт ажратиб, уни олиб бориб қўйинг, қайтишда олиб келинг. Ахир, бир эмас, уч ака-укасиз! Синглингизни шунчалик рашк қилсангиз, эртага уни куёвга қандай узатасиз? Ёки сизга барибирми? Эри ҳам хўрлаб, отангиз каби урса, сиз каби унинг эркинлиги-ю, истакларини топтаса, хурсанд яшайсизми? Жабрдийда ҚИЗга: Мавжуда, ўзингизни кўп ўкситманг. Кўпинча ота уйида қаттиқ тазйиқ остида ўсган қизлар турмушга чиққач, ҳаловат топади, кўксига шамол тегади. Кўча-куйда ҳар хил одам бор, бунинг устига, отангиз сизнинг тақдирингизни ўйлаб бунчалик қайғуриши учун ўзига хос сабаблар бўлиши мумкин. Мана-ман, деган эркакнинг ҳам энг нозик ва ожиз томони — бу қизининг шаъни, ор-номуси. Акаларингиз ва сиз дўст деб ўйлаб сир айтган укангиз, дадангиз эсон-омон эгангизга бориб олишингизни исташади. Мавжуда, атрофингизга қаранг, қанчадан-қанча ўртоғингиз оиласидаги эркинлик туфайли турли қийин вазиятларга тушиб қолаяпти. Акалару укалар, дадангиз мана шундай нохуш вазиятларга тўсиқ бўлиш учун сизга қаттиққўлдирлар. Ўша куни ёқавайрон қизини ўғиллари олиб келиб олдига ташлаганида, отангиз гапнинг индаллосини эшитмай, ғазабдан нима қилаётганини ўзи билмаган бўлиши мумкин. Сиз ўзингизга, истакларингизга бошқаларнинг ҳурмат билан муносабатда бўлишини истасангиз, улардан қўрқманг. Гоҳида баъзи нарсаларни илтимос қилиб туринг, улар қизиқаётган масалаларга ўз фикрингизни билдиринг. Сизда ҳам истак борлигини улар тушунишсин.Â Энг муҳими, олий ўқув юртида ўқишдек катта мақсадингиз олдида осонгина таслим бўлманг! Хулоса: Бўйи етган қизларниг руҳияти нозик, шаффоф шишадек бўлади. Номини асрайман деб, сизга бўлган меҳрини, ҳаётга бўлган муҳаббатини, одамларга бўлган ишончини синдириб қўйманг!Twitter НравитсяSocButtons v1.5


ҚОРАҚАЛПОҒИСТОН ҚИШЛОҚ ХЎЖАЛИГИДА ҚАНДАЙ МУАММОЛАР БОР?.. - Ўзбекистон овози газетаси\nАввало, тупроқ бонтировкасини амалга ошириш зарур. Чунки қишлоқ хўжалиги маҳсулотларини етиштиришда тупроқнинг балл бонитетидан келиб чиқиб ҳосилдорлик белгиланади. Бироқ Қорақалпоғистоннинг кўпчилик туманларида тупроқнинг ҳосилдорлиги яқин ўн йил давомида текширилмаган.\nМураккаб об-ҳаво шароитида кутилган ҳосилга эга бўлиш учун экинларни тўғри парваришлаш, суғориш ва уларга ишлов бериш бўйича қатор чора-тадбирлар олиб борилмоқда. Уларга нафақат соҳа ходимлари ва мутахассислар, балки жамоатчилик ҳамда депутатлик бирлашмалари вакиллари ҳам жалб этилган. Олий Мажлис Қонунчилик палатасидаги Ўзбекистон ХДП фракцияси аъзоси Салауатдин Худайбергенов Қорақалпоғистон Республикасида депутатлик назорати гуруҳида ишламоқда. Депутат билан ҳудуддаги ҳолат ҳақида гаплашганимизда ўз фикр-мулоҳазаларини баён этди. Ўрганилаётган муаммолар ва уларнинг ҳал қилиш масалалари бўйича таклифларини билдирди.\n— Қорақалпоғистонда қишлоқ хўжалиги ҳосилдорлиги ва ишлаб чиқариш самарадорлигини кўтаришга тўсқинлик қилаётган сабаблардан бири тупроқ унумдорлигининг пастлиги, — дейди депутат. — Суғориб экишга мўлжалланган жами 295 минг гектар майдоннинг 255 минг гектари ҳар хил даражада шўрланган. Жумладан, 14 минг гектар майдон кучли шўрланган, 68 минг гектар ўрта шўрланган, 66 минг гектар ер кам шўрланган.\nШу сабабларга кўра, тупроқнинг шўрлари ювилиши шарт ва бу тадбирларни шўрланиш даражасига нисбатан меъёрлаб амалга ошириш учун 10 дан ортиқ иш турлари қўшимча бажарилади. Бу ишлар бажарилмаса, баҳорда тупроқда иккиламчи шўрланиш юз бериб, ниҳол ўстириш ва ҳосил олишга салбий таъсир кўрсатади.\nҚорақалпоғистонда қиш кўпинча қорсиз кучли совуқ, ёз эса кучли қуруқ иссиқ бўлади. Юқоридагиларни инобатга олиб, айрим таклифларни илгари сурмоқчиман.\nАввало, тупроқ бонтировкасини амалга ошириш зарур. Чунки қишлоқ хўжалиги маҳсулотларини етиштиришда тупроқнинг балл бонитетидан келиб чиқиб ҳосилдорлик белгиланади. Бироқ Қорақалпоғистоннинг кўпчилик туманларида тупроқнинг ҳосилдорлиги яқин ўн йил давомида текширилмаган.\nҲудудда тупроқ ва иқлим шароитларига мос навлар яратиш, шунингдек, маҳаллий навларни яратиш, уруғчиликни ташкил этиш бўйича илмий асосланган тавсияларни, илмий изланишларни амалга ошириш мақсадида Чимбой туманидаги Қорақалпоқ деҳқончилик илмий тадқиқот институтининг моддий-техник базасини мустаҳкамлаш, қишлоқ хўжалиги техникалари, замонавий лаборатория асбоб-ускуналари билан таъминлаш лозим.\nШу билан бирга, яхши ҳосилдорликка эришиш ҳамда сувдан тежамкорлик билан фойдаланиш учун ернинг мелиоратив ҳолатини яхшилаш талаб этилади. Лазерли ер текислагичлар ёрдамида ишлов берилган майдонларда тўлиқ ва текис кўчат етиштириш, сувни иқтисод қилиш, тупроқ эрозиясининг олдини олиш, агротехник тадбирларни сифатли ўтказиш имкони ортади. Коллектор ва дренажларни таъмирлаш ва тозалаш натижасида ер ости сизот сувларининг пасайиши, кучли шўрланган ерлар иккиламчи шўрланишининг олдини олишга эришилади.\nБудан ташқари, тупроқ унумдорлигини ошириш мақсадида ҳудудимизда мавжуд бўлган кам маблағ талаб қиладиган, табиий глауконит, бентонит тупроқларини қайта ишлашни йўлга қўйиш учун Қорақалпоғистон Фанлар академиясининг моддий-техник базасини мустаҳкамлаш, бунинг учун эса маблағ ажратилиши керак, деб ўйлайман. Тупроқ, иқлим шароитидан келиб чиқиб, пахта, беда, маккажўхори экинларини 1:3:6 усулида алмашлаб экишни йўлга қўйиш лозим. Ер унумдорлиги ва гумус миқдорини ошириб, экин майдони балл бонитетини кўтариш мақсадида органик сидерат экинларни экиш яхши самара беради.\nПрезидентимизнинг 2016 йил 24 октябрдаги ўсимликларни ҳимоя қилиш ва қишлоқ хўжалигига агрокимёвий хизматларни кўрсатиш тизимини такомиллаштириш чора-тадбирлари тўғрисидаги қарорига мувофиқ қишлоқ хўжалигини минерал ўғитлар билан таъминлаш вазифаси «Ўзагрокимёҳимоя» АЖ тизимидаги ҳудудий «Агрокимёҳимоя» акциядорлик жамиятлари зиммасига юклатилган. Бунда қишлоқ хўжалигига етказиб бериладиган минерал ўғитларни лаборатория таҳлилларидан ўтказиб, уларнинг сифатига оид хулосалар асосида етказиб бериш муҳим аҳамиятга эга.\nБугунги кунда қишлоқ хўжалиги экинларига етказиб берилаётган барча турдаги минерал ўғитлардан самарали фойдаланиш зарур. Сарф-харажатларни камайтириш мақсадида ҳудудий «Агрокимёстанция»лари тупроқдан намуналар олиш ва таҳлиллар асосида ўғит ажратишни йўлга қўйиши талаб этилади.\nАмударё туманида кейинги йилларда Амударё дарёсидаги сув ўзани ўнг қирғоққа ўтиб кетиши сабабли, ҳудуднинг 13000 гектар майдони ва Манғит шаҳри аҳолисини сув билан таъминловчи Шихжамол ҳамда НАЭ-156, НАЭ-117, Ерланатау насос станциялари таъминотида жиддий муаммолар юзага келмоқда. Сув таъминотини яхшилаш учун Амударёга сув чиқариш қобилияти 10,0 м3/сек бўлган насос станцияси қуриш ва сув ўтказиш қобилияти 6,0 м3/сек бўлган 8,1 км узунликда янги канал қазиш зарур.\nНасос станцияси қуриш ва янгидан канал қазиш ишлари амалга оширилса, Туямўйин сув омборидан 150-200 м3/сек сув ташланганда, Амударёдан оби-ҳаёт олиш имконияти туғилади. Шихжамол каналига қўшимча сув берилади ҳамда бошқа насос станцияларини ишлатишга эҳтиёж қолмайди. Эксплуатация харажатлари камайишига эришилади.\nЧимбой тумани ҳудудида жойлашган «Май жап» канали тумандаги 4 та хўжаликни, жумладан, «Қизил-озек», «Май жап», «П.Сейтов» ва «Камис-ариқ» массивларидаги экин майдонларини сув билан таъминлайди. Канал узунлиги 30 км бўлиб, сув ўтказиш миқдори 50 м3/сек ни ташкил қилади. Ушбу каналнинг сув билан таъминлайдиган жами майдони 20522 гектар бўлиб, шундан пахта 1489 гектар, буғдой 3800 гектарни, томорқа ер майдонлари 1120 гектар ва бошқа турдаги экинлар 14113 гектарни ташкил қилади.\n2013 йил Давлат дастури асосида 1-босқичда каналнинг 10 километр узунликдаги оралиғи реконструкция қилинган. Қолган қисми, яъни 20 км оралиғидаги ишлар эса йилдан-йилга қолдирилиши оқибатида 10 километр жой ҳам кўмилиб, эски аҳволга қайтмоқда. Канал охирида жойлашган экин майдонлари, аҳолининг томорқа ерларини сув билан таъминлаш муаммога айланган.\nШунингдек, Чимбой тумани «Камис-ариқ» ОФЙ ҳудудидаги «Жана-жап» ва «Камис-ариқ» каналларининг бошига 2 дона насос станцияси қурилиши, қишлоқ хўжалигида яхши самара беради. Ҳосилдорлик ҳажми ортиб, аҳоли фаровонлигига ҳисса қўшилади.


«БОТУЛИЗМ» касаллигидан эхтиёт бўлинг !!! — Пахтакор29\nБОТУЛИЗМ—овқатдан захарланишнинг энг оғир тури хисобланади. У табиатда кенг тарқалган бўлиб, хавосиз, яъни, кислародсиз мухитга тушиб қолгандагина ўзидан ўта хавфли захар ишлаб чиқаради. Ботулизм микроблари кўпинча химоя пўстлоғига ўралган спораларга айланиб олади. Бу холатда у ташқи табиий таъсирларга чидамли бўлиб, узоқ йиллар тупроқда сақланади. Микроб мабода сувга тушгудек бўлса, 5-6 соат қайнатилса, у ўлади. Микроблар асосан хайвонлар ичагида кўпайиб, уларнинг натижаси билан ташқарига чиқиб туради. Улар хўл мева, озиқ-овқат махсулотлари ва ем-хашакларга тушиши мумкин. Биз қиш ойларида истеъмол қилиш учун хўл мева ва сабзавотлардан, уй шароитида консерва махсулотлари тайёрлаймиз. Агар бу махсулотлар санитария ва гигиена қоидаларига амал қилинмай тайёрланса банкаларда ботулизм микроблари юзага келади ва улар споралар хосил қилади. Булар асосан хавосиз бўшлиқда харакатга тушадилар ва ўзларидан токсин, яъни захар ишлаб чиқара бошлайдилар. Кўпинча зарарланган банкалар ва унинг ичидаги махсулотларда хеч қандай ўзгариш сезилмаслиги мумкин. Баъзан эса беркитилган банкаларнинг қопқоқлари шишиб қолади. Кўпинча билмасдан ботулизм билан захарланган махсулотларни истеъмол қилиб қўйиш холатлари юз бериши мумкин. Бунда ботулизм захари организмга тушгач, қонга сўрилади ва қон орқали бутун организмга тарқалиб, ошқозон ичак хамда асаб системасини зарарлайди.\nКасаллик 2 соатдан 24 соатгача намоён бўлади. Дастлаб беморнинг кўнгли айнийди, қайт қилиши мумкин. Боши оғрийди ва айланади. Дармони қуриб, қўл ва оёқлари кучсизланади. Қорни оғриши ва ич кетишини кузатилади, беморга баъзан нарсалар иккитадан кўринади. Овқат, сув ёки чойни ютиши хамда нафас олиши қийинлашади. Шундай пайтларда беморни зудлик билан шифохонага олиб бориш зарур. Акс холда у ўлимга олиб келиши мумкин.\nБозор ва савдо дўконларидан ёрлик (этикетка) бўлмаган, уй шароитида тайёрланган консерва махсулотларини харид килмаслик.\nНомаьлум шароитда тайёрланган махсулотларни сифати ва хавфсизлигига кафолат берувчи хужжати (сертификати) бўлмаган махсулотларни сотиб олмаслик.\nМева сабзавотлардан тайёрланган консерва банкаларини очишдан олдин уни чайкатмасдан яхшилаб кўздан кечириш, яъни банкадаги суюқлик тиниқлигига, махсулот эзилмаганлигига эътибор бериш.\nКонсерваларни қуруқ ва хаво яхши айланиб турувчи жойларда сақлаш.\nШунинг учун ботулизм касаллигининг ўта хавфли эканлигини унутмаслик керак.\nАввало касалликнинг олдини олиш учун консерва махсулотларини ўта талабчанлик билан, санитария-гигиена қоидаларига амал қилган холда тайёрлаш, сақлаш лозим. Эхтиётсизлик туфайли зарарланган махсулотларни истеъмол қилиб қўйилган пайтларда зудлик билан шифокорга учрашишни маслахат берамиз. Ушбу холатларни ўтиб кетади деб бепарво бўлиш асло ярамайди.\nХурматли хамюртлар, соғлигингиз ўз қўлингизда, агар юқоридаги тавсияларга қатьий амал қилсангиз нафақат ўзингизни балки оила аъзоларингизни хам соғлигини сақлаган бўласиз.\nСЭО ва ЖСХБ Овқатланиш гигиенаси\nбўлинмаси мутахассиси: М.Вахобова